FOTO / Dvije saobraćajne nesreće tokom dana u Visokom, jedno vozilo prevrnuto na krov – Visoko.co.ba\nFOTO / Dvije saobraćajne nesreće tokom dana u Visokom, jedno vozilo prevrnuto na krov\nDvije saobraćajne nesreće, od kojih jedna teška saobraćajna nesreća, dogodile su se tokom popodnevnih sati u našem gradu.\nPrema informacijama koje su nam dostavili naši čitatelji, prva nesreća se dogodila na raskrsnici na samom ulazu u Visoko, popularno nazvanoj Ciglane, kada je došlo do sudara tri vozila. Prema preliminarnim informacijama u ovoj nesreći, na svu sreću niko nije povrijeđen, ali je pričinjena veća materijalna šteta na vozilima.\nInače, ova raskrsnica je jedna od kritičnih tačaka, gledajući saobraćajnu sigurnost, u našem gradu. Lokacija koja je idealna za stvaranje kružnog toka nikada nije eksploatirana u tom pravcu, te nisu rijetke situacije kada zbog nesavjesnosti vozača, loše cestovne infrastrukture ili nepažnje dođe do saobraćajnih nesreća.\nDruga saobraćajna nesreća dogodila se na magistralnoj cesti Visoko – Podlugovi, gdje je došlo do izlijetanja jednog vozila sa kolovoza. Prve informacije ukazuju na to da nije bilo povrijeđenih, ali je na vozilu pričinjena veća materijalna šteta.\nPrava je sreća da vozilo nije završilo u rijeci, budući da je ovaj dio saobraćajnice u samoj blizini korita rijeke Bosne, a stravičan prizor vozila prevrnutog na krov nikog od prolaznika nije ostavio ravnodušnim.\nNa oba mjesta nesreće policijski službenici PS Visoko obavili su uviđaj i više detalja trebalo bi biti poznato u nastavku dana.\nPovezane teme:policija, PS Visoko, Saobracajna nesreca, uviđaj\nVikend u Visokom: Zabilježeno nasilje u porodici, te posjedovanje oružja


FEDERALNI PREMIJER FADIL NOVALIĆ U POSJETI RUDNIKU "BANOVIĆI"\nPUNA PODRŠKA RUDNIKU KAO TRENUTNO NAJPOUZDANIJEM STUBU ENERGETSKE STABILNOSTI FBiH\nU prostorijama Direkcije rudnika “Banovići” danas je boravio Federalni premijer Fadil Novalić, u sklopu posjete općini Banovići povodom obilježavanja 10. septembra Dana općine Banovići. Na sastanku sa direktorm Društva Elvirom Salihovićem i njegovim saradnicima Premijer je upoznat sa poslovanjem Rudnika i najznačajnijim projektima za čiju realizaciju je potrebna podrška federalnog nivoa.\nIstaknuto je da je trenutno prioritet na stabilnosti preduzeća, jer rudnik „Banovići“ i dalje moraju biti čvrst i stabilan faktor energetskog sistema FBiH.\n- Prilikom posjete općini Banovići prirodno je doći u Rudnik, ne samo iz razloga jer je to federalna institucija, nego zato što je to najutjecajniji faktor privrede u ovoj općini, zbog toga nam je veoma važna stabilnost situacije u Rudniku. Mi u pravilnim razmacima posjećujemo ovu kompaniju, jer se zanimamo kakvo je stanje bilansa, opreme i stanje radne snage. Otvaramo svaku vrstu komunikacije kako bi vidjeli sta možemo uraditi za održivost poslovanja ovog Rudnika, koji ne smije biti u nestabilnoj zoni, posebno sada kada imamo problema u drugim Rudnicima – kazao je Premijer FBiH.\nOsim najavljene podrške premijer Novalić govorio je i o pripremi novih projekata vezanih za izgradnju puta Vareš – Banovići, čiji je, kako navodi, idejni tvorac.\nFederalnom premijeru je tokom sastanka prezentirana aktuelna situacija u Rudniku, problemi sa kojim se susreću, kao i projekti koji se provode i planiraju. Ono na što je posebno stavljen akcenat je revitalizacija jamske proizvodnje, a samim tim i poboljšanje kvalitete uglja.\n- Na današnjem sastanku Premijeru Novaliću prezentirali smo rezultate tekuće godine i stanje u kojem se kompanija nalazi. Trentno provodimo mjere i aktivnosti koje se odnose na proces stabilizacije poslovanja, shodno onome što nam se dogodilo krajem marta, a radi se o požaru u „Podzemnoj eksploataciji uglja“. Primaran cilj nam je podignuti nivo proizvodnje obzirom da je tržište trenutno takvo da JP „Elektroprivreda BiH“ svakodnevno potencira dodatne količine uglja, kao i uspostava jamske proizvodnje koja je kvalitativno od strateškog značaja – naveo je direktor RMU“Banovići“, Elvir Salihović.\nTakođe su iznijete sugestije i inicijative koje mogu doprinijeti poboljšanju stanja u Rudniku. Dogovoreno je da se u narednom periodu održe sastanci predstavnika Vlade FBiH sa upravom Društa, kako bi se konkretizirale mjere podrške. Rudnik je u fazi početka novog investicionog ciklusa, kao i završetka već započetih investicija, zbog čega je podrška Vlade FBiH neophodna, posebno u pregovorima o obezijeđenju kreditnih sredstava od Razvojne banke.\nU svom obraćanju medijima direktor Salihović istakao je zadovoljstvo dosadašnjom podrškom i razumijevanjem od strane Vlade FBiH.


AMERIKANAC MET SAVICKIS MEĐU "VEPROVIMA" - Glas Šumadije\nNaslovna > Sport > AMERIKANAC MET SAVICKIS MEĐU „VEPROVIMA“\nAMERIKANAC MET SAVICKIS MEĐU „VEPROVIMA“\n28/02/2018 563Ostavi komentar na AMERIKANAC MET SAVICKIS MEĐU „VEPROVIMA“\nAmerikanac Met Savickis u nedelju će stići u Kragujevac, gde će nešto više od mesec dana provesti kao trener ofanzivne linije Divljih veprova.\nSavickis je više od 10 godina igrao u najeltnijim američkim takmičenjima. Karijeru je započeo u srednjoj školi u Ilioni, na najvišem niovu, u najjačoj konkurenciji, što mu je omogućilo da u koledž karijeri obuče dres prestižne ekipe Sacramento State Hornets, člana NCAA Prve divizije FCS.\nOn će karijeru nastaviti u Češkoj, ali je izrazio želju da u međuvremenu radi sa Veprovima, što je uprava kragujevačkog kluba oberučke prihvatila.\n„Izabrao sam Divlje veprove jer sam želeo da budem deo tima sa pobedničkom kulturom i linijašima koji žele da uče i dovedu svoju igru do savršenstva. Mislim da ovdašnji igrači imaju ogroman potencijal i da uz još detaljnije treninge i neke nove vežbe, mogu da budu najbolja ofanzivna linija u Evropi“, rekao je Savickis.\nOn je dodao da su se Veprovi konstantno dobrim partijama utvrdili na mapi najboljih evropskih klubova i da su prepoznatljivi u svetskim krugovima američkog fudbala.\n„Znam da Vajld borsi na oba fronta beleže odlične rezultate i da bi trebalo da nastave sa uspesima i ove godine. Takođe su prepoznatljiv brend i van granica Srbije, ljudi znaju za njih i importi sa kojima sam pričao su oduševljeni vremenom provedenim u Kragujevcu. U timu vlada sjajna porodična atmosfera u šta sam se već uverio iako još uvek nisam stigao. Menadžment kluba je takođe odličan i znaju šta je potrebno da se napravi veliki tim. Njihovo znanje o američkom fudbalu je ogromno“, dodao je Savickis.\nNema sumnje da će igrač koji je radio sa nekim od najboljih američkih trenera imati šta da prenese ofanzivnom bedemu Veprova.\n„Čvrsto verujem da uspeh timova počinje iz „rovova“. Ako imate dobru ofanzivnu liniju, ona će učiniti da skil igrači budu još bolji i obrnuto. Mislim da mogu pomoći ofanzivnoj liniji Veprova da ubaci napad ovog tima u još veću brzinu i kada to učinimo, ofanziva Veprova će biti još zanimljivija za gledanje i drugi klubovi će pokušati da je imitiraju“, zaključio je Savickis.\nTagovi: američki fudbal Divlji veprovi Wild Boars\nUSKORO OTKAZI ZA SKORO 400 LJUDI U JAVNOM SEKTORU\nKRAĐA U PRODAVNICI NAMEŠTAJA


Francuska: Važna informacija za sve koji putuju avionom\nOvog ponedeljka sanitarna propusnica postaje važeća za sve domaće letove. Čak i ako su kompanije već navikle na ovu vrstu provere, sada se preporučuje da se putnici ranije pojave na aerodromu. Kako si se izbegle bespotrebne gužve pratioci su na aerodromu dozvoljeni jedino ako dovode decu ili osobe sa invaliditetom. AIR France sada ima svoju aplikaciju gde će putnici moći da šalju svoja dokumenta pre polaska kako bi izbegli duge provere, prenosi Le Parisien.\n„Zdravo, propustio sam avion!”. Ovih dana se očekuje da se čuje češće ova rečenica na Aerodromima u Francuskoj. Od ponedeljka sanitarna propusnica mora biti predočena za sve domaće letove bez izuzetka. Bolje da se na to pripremite, jer bi neposedovanje propusnice ili jednostavno zaboravljanje mobilnog telefona sa aplikacijom TousAntiCovid moglo pokvariti sve. Kontrola dokumenata, koja može potrajati malo u zavisnosti od protoka putnika, obaviće se prilikom prijavljivanja.\n„Svi putnici se pozivaju da dođu tri sata pre međunarodnog leta. Za domaći let, savetuje se da se pojave dva sata pre polaska” rekli su iz Air France za Le Parisien. Kompanija takođe ohrabruje. ,,Navikli smo da upravljamo ovim kontrolama jer smo već morali da uvedemo propusnice za međunarodne letove, Korziku i prekomorsku Francusku”, kaže ona. Kako bi pojednostavila kontrolu zdravstvenih dokumenata, uključujući sanitarnu propusnicu, Air France je takođe razvio besplatnu i opcionu uslugu: Ready to Fly, koja omogućava korisnicima da šalju svoje dokumente kako bi izbegli aerodromske provere. Trenutno je usluga dostupna za letove za Korziku, francuske prekomorske teritorije, Grčku, Nemačku, Dakar (Senegal) i Bamako (Mali).\nTagovi: aerodromi - aplikacija - dva sata - gužve - međunarodni letovi - provere - sanitarna propusnica - tri sata


Inflacija briga za Amerikance i Bajdenovu stranku - Srce Srbije\nSrce Srbije / Vesti / Ekonomija / Inflacija briga za Amerikance i Bajdenovu stranku\nInflacija briga za Amerikance i Bajdenovu stranku\nDženet Jelen priznala da će cene i dalje rasti, zbog čega se demokratama predviđa poraz na izborima\nAmerička ministarka finansija najavila je da će inflacija u SAD ostati „neprihvatljivo” visoka i priznala da nije bila u pravu kad je ranije ocenila da je rast cena prolazan, a to su loše vesti za vladajuću Demokratsku stranku pred izbore na jesen.\nDženet Jelen je prekjuče u Kongresu istakla da nema sumnje da je inflacija najveća ekonomska briga u Americi, prenosi „Blumberg”.\n„Očekujem da će inflacija ostati visoka”, izjavila je Dženet Jelen, objašnjavajući da cene rastu zbog toga što su epidemija virusa korona i rat u Ukrajini poremetili lanac snabdevanja.\nMinistarka je obećala da će vlada uraditi sve da se izbori s ovim problemom, ali se suočila i s nizim pitanja republikanskih senatora, koji su je pritisli oko njene prošlogodišnje izjave da ne treba brinuti zbog inflacije jer je rast cena privremen. Prema rečima Dženet Jelen, njena prva ocena bila je netačna jer nije mogla da predvidi da će se pojavljivati novi sojevi virusa korona i produžiti karantin u Kini, kao i da nije mogla da zna da će Rusija napasti Ukrajinu. I pre pojavljivanja u Kongresu, ministarka je objašnjavala da je inflaciju bilo nemoguće izbeći jer je pandemija poremetila lanac snabdevanja iz Azije, posebno kad je reč o mikročipovima, dok je rat u Ukrajini otežao distribuciju hrane i nafte.\nNa republikanske prozivke da krivicu treba tražiti u tome što je vlada prošle godine upumpala skoro dva biliona dolara pomoći privredi i građanima, ministarka finansija je odgovorila da je administracija ovim merama izbegla daleko veću nevolju – recesiju. Kako je objasnila, finansijska injekcija je olakšala život najsiromašnijim slojevima, a samo malo je povisila inflaciju, tako da uzrok treba tražiti na drugim stranama. Podsetila je i da se sve razvijene ekonomije, koje imaju različitu fiskalnu politiku, danas suočavaju s inflacijom.\nCene su u odnosu na prošlu godinu porasle za 8,3 odsto, što je najveća inflacija u Americi poslednjih 40 godina. Istraživanja javnog mnjenja pokazuju da su Amerikanci zabrinuti zbog poskupljenja više nego zbog bilo čega drugog. Iako se vlada predsednika Džozefa Bajdena hvali ekonomskim postignućima kao što su oporavak privrede posle prvog udara epidemije i veoma visoka zaposlenost, ankete pokazuju da će glasači u novembru ipak kazniti demokrate. Prema pisanju „Vašington posta”, treba očekivati da će republikanci najverovatnije preuzeti kontrolu i nad Predstavničkom domom i nad Senatom.\nBajden je iskusio nagli pad popularnosti kad je prošlog leta naredio povlačenje američkih trupa iz Avganistana. Najgore je stajao u maju, kad je samo 36 odsto građana odobravalo njegov rad. U međuvremenu se predsednikov rejting popravio, pa poslednje istraživanje Ej-Bi-Sija i Ipsosa pokazuje da danas 42 odsto Amerikanaca veruje šef Bele kuće dobro radi svoj posao. Ipak, samo 27 odsto ispitanika smatra da Bajden primenjuje prave mere protiv inflacije.


Ćosić: Novi park će biti završen do sredine naredne godine - Trebevic.net\nĆosić: Novi park će biti završen do sredine naredne godine\nNačelnik opštine Istočno Novo Sarajevo Ljubiša Ćosić izjavio je da će do sredine naredne godine građani ove opštine dobiti novi savremeno opremljen gradski park, za čiju izgradnju je opštinska uprava izdvojila oko 900.000 KM.\n– Radovi na parku u okviru Regulacionog plana Centar dva između Dečanske i Hilandarske ulice, treba da počnu u narednih petnaestak dana postavljanjem kišne i fekalne kanalizacije, kao i dovođenjem vode, a izvodiće ih preduzeće Vodovod i kanalizacija – rekao je Ćosić Srni.\nĆosić je pojasnio da je Opštinska uprava u proteklom periodu potpisala ugovor za izgradnju fudbalskog igrališta sa vještačkom travom, terena za basket i odbojku, postavljanje sprava za djecu, kao i za popločavanje mini trga i centralnog dijela parka, te da radovi treba da krenu kad “Vodovod i kanalizacija” završi svoj dio posla, odnosno, maksimalno za 40 dana.\n– Na proljeće nas očekuje izgradnja staza kroz park, ozelenjavanje i postavljanje rasvjete. Rasvjetu bi trebalo da dogovorimo u narednih mjesec dana, kada bi trebalo da bude raspisan i tender za staze i ozelenjavanje – naveo je Ćosić.\nPrema njegovim riječima, zbog radova na održavanju vodovodne mreže “Vodovod i kanalizacija” je nekoliko puta odgađao početak radova u parku, ali to neće uticati na planiranu dinamiku i građani Istočnog Novog Sarajeva novi park dobiće sredinom naredne godine.\nĆosić je naglasio da je u toku zamjena ploča u parku “Gavrilo Princip”, koji će ubuduće biti dio jedne cjeline sa novim trgom “Srbija”, pozorištem i sportskom dvoranom.\n– U narednih 15 dana biće završeno popločavanje prostora oko fontane, amfitetara i oko spomenika Gavrilu Principu identičnom podlogom kakva je postavljena i na trgu Srbija, tako da će vizuelno biti potpuno ista – zaključio je Ćosić.


Obavještenje o dešifrovanju pisanog dijela pravosudnog ispita - martovski/aprilski rok 2021. godine\nDatum objave: 06.04.2021 12:34 | Autor: D.T.\nOBAVJEŠTENJE O DEŠIFROVANJU PISANOG DIJELA PRAVOSUDNOG ISPITA\n- MARTOVSKI/APRILSKI ROK 2021. GODINE -\nObavještavaju se kandidati koji su 20. i 27. marta 2021. godine polagali pisani dio pravosudnog ispita, da će se dešifrovanje pisanog dijela ispita održati u sljedećim terminima:\n- dešifrovanje pisanog dijela ispita iz krivičnog prava - u utorak 13. aprila 2021. godine, sa početkom u 11 časova, u prostorijama stare zgrade Vlade, ul. Jovana Tomaševića br.2 u Podgorici (kongresna sala).\n- dešifrovanje pisanog dijela ispita iz građanskog prava - u utorak 13. aprila 2021. godine, sa početkom u 13 časova, u prostorijama stare zgrade Vlade, ul. Jovana Tomaševića br.2 u Podgorici (kongresna sala).\nDešifrovanje pisanih zadataka kandidata, u skladu sa preporukama Instituta za javno zdravlje, biće organizovano uz poštovanje mjera fizičke distance, obavezu kandidata i članova Komisije da tokom trajanja dešifrovanja nose zaštitne maske, upotrebu sredstava za dezinfekciju ruku i sl. S tim u vezi, kandidati su u obavezi da:\n- tokom čekanja ispred zgrade i prostorije u kojoj se vrši dešifrovanje drže međusobnu fizičku distancu, tj. zabranjeno je grupisanje kandidata;\n- prilikom ulaska u zgradu i tokom trajanja i dešifrovanja nose zaštitne maske (kandidati donose svoje maske) i ponesu sopstvenu olovku; i\n- prilikom ulaska/izlaska u prostoriju u kojoj se održava dešifrovanje dezinfekcionim sredstvima dezinfekuju ruke, a nakon završetka dešifrovanja zabranjeno je zadržavanje ispred zgrade u kojoj je dešifrovanje organizovano.\nKandidati su sa sobom dužni da ponesu ličnu kartu ili drugu javnu ispravu na osnovu koje se može utvrditi identitet kandidata.


Potpisan ugovor o nastavku rada Austrijske biblioteke Sarajevo - Klix.ba\nKultura Potpisan ugovor o nastavku rada Austrijske biblioteke Sarajevo\nPotpisan ugovor o nastavku rada Austrijske biblioteke Sarajevo\n15.6.2006. u 17:46\nAustrijska bibiloteka u Sarajevu nastavit će rad i smještena je u prostor Nacionalne i univerzitetske bibiloteke (NUB) Bosne i Hercegovine.\nOdmah iza rata u BiH smještena je u prostorije Pravnog fakulteta kao jedna od prvih otvorenih institucija ove vrste u tom periodu u jugoistočnoj Evropi.\nDirektor bh. Nacionalne i univerzitetske biblioteke Ismet Ovčina kao jedan od potpisnika današnjeg ugovora o saradnji Saveznog ministarstva vanjskih poslova Republike Austrije i NUB-a izrazio je nadu da će prostor Austrijske biblioteke u Sarajevu biti zgrada Vijećnice nakon što bude obnovljena. U njoj je tokom rata izgorio gotovo kompletan knjižni fond Nacionalne i univerzitetske biblioteke.\nZajedno s Ovčinom, ugovor o nastavku rada Austrijske biblioteke Sarajevo na neodređeno vrijeme potpisao je danas šef Sekcije za kulturu Saveznog ministarstva vanjskih poslova Republike Austrije Emil Brix.\nPotpisivanju je među brojnim gostima prisustvovala i ministrica za nauku, obrazovanje i kulturu Republike Austrije Elisabeth Gehrer.\nAustrijska biblioteka - čitaonica ima više od 4.000 naslova i obuhvata ne samo beletristiku već i historijske, naučno-jezičke, geografske, pravne, ekonomske, filozofsko-naučne i druge segmente austrijske bibliotečke građe.\nOsim u Sarajevu, otvorena je i u Tuzli.\nU Bosni i Hercegovini je tokom posljednjeg rata izgubljeno oko dva miliona knjiga, izjavio je danas Emil Brix.\nGdje nastupaju poznati 9\nDon Carlos 6\nKraljica široke ruke 112\n3h 58min 37\nImao 86 godina 10\n4h 11min 8


Vesti - Izrađena studija – Smernice za implementiranje biciklističke infrastrukture u Šapcu SKGO - Vesti detaljno\nIzrađena studija – Smernice za implementiranje biciklističke infrastrukture u Šapcu\nU okviru projekta „Održiva urbana mobilnost u gradovima i opštinama u Srbiji“, za potrebe grada Šapca, izrađena je Studija – Smernice za implementiranje biciklističke infrastrukture u ovom gradu. Svrha izrade ove studije je da se pažljivim analiziranjem postojećih planskih dokumenata i sagledavanjem realnih uslova na saobraćajnoj mreži daju smernice za implementaciju biciklističke infrastrukture u Šapcu. Te smernice treba da budu osnova za projektovanje buduće biciklističke infrastrukture, preprojektovanje postojećih površina namenjenih biciklistima i edukaciju biciklista i drugih učesnika u saobraćaju o bezbednosnim rizicima kako bi se oni sveli na minimum.\nCilj izrade studije je da se definiše okvir koji će biciklistima omogućiti ravnopravne uslove korišćenja saobraćajne mreže u odnosu na korisnike motornih vozila, posebno vodeći računa o njihovoj bezbednosti, sa namerom da se učešće bicikla u vidovnoj raspodeli vremenom povećava. Na taj način se iskazuje volja da se biciklisti u planiranju saobraćajne infrastrukture ne tretiraju kao manje važna grupa učesnika u saobraćaju.\nŠabac je jedan od retkih gradova u Srbiji u kome je očuvana tradicija korišćenja bicikla. Topografija Šapca pruža odlične uslove za razvoj biciklističkog saobraćaja, ali razvoj biciklističke infrastrukture nije tekao u skladu sa prirodnim i kulturnim predispozicijama Šapca za očuvanje i unapređenje biciklističkog saobraćaja. Prepoznajući značaj korišćenja bicikla za postizanje održive urbane mobilnosti, gradska uprava grada Šapca želi da definiše jasne okvire za implementaciju biciklističke infrastrukture na teritoriji grada, sa posebnim naglaskom na bezbednost biciklista u saobraćaju.\nStudija sadrži tehničke smernice za implementiranje biciklističke infrastrukture, ali i smernice za edukaciju i promociju. Posebno važan deo studije su predlozi rešenja za odabrane karakteristične saobraćajnice i raskrsnice. Dokument je izrađivan u participativnom procesu, uz učešće zainteresovanih strana, koje su imale priliku da daju svoje sugestije i komentare koji su većim delom ugrađeni u finalnu verziju dokumenta.\nStudija predstavlja doprinos Planu održive urbane mobilnosti Šapca, koji se u ovom gradu izrađuje uz podršku SKGO i GIZ Otvorenog regionalnog fonda za Energetsku efikasnost.\nSmernice za implementiranje biciklističke infrastrukture u Šapcu


Tri osobe povređene su u dve saobraćajne nesreće tokom noći u Beogradu, rekla je Tanjugu portparol Hitne pomoći Nada Macura.\nU udesu, koji se dogodio u 3:29 na uglu Pregrevice i Dunavske, povređena su dva muškarca, starosti od 19 i 39 godina i prevezena u Urgentni centar.\nJedan muškarac (40) teško je povređen u saobraćajnoj nesreći do koje je došlo u 0:42 na Ibarskoj magistrali, i odvezen na Odeljenje za reanimaciju Urgentnog centra.\nHitna pomoć protekle noći intervenisala je 110 puta, od kojih 15 na javnom mestu, a od hroničnih bolesnika najviše su se javljali astmatičari.\nU Beogradu se juče dogodilo pet saobraćajnih nesreća, ali nijedna osoba nije teže povređena u njima, dok je Hitna pomoć intervenisala 157 puta, od kojih 43 na javnom mestu, dodala je Macura.\nU Beogradu jutros bez većih gužvi\nOvog jutra na beogradskim ulicama nema većih gužvi i saobraćaj se uglavnom odvija neometano, javljaju beogradski taksisti.


Nema konačnog dogovora s Prištinom\nBeta\t 23. juna 2015. 19:55\nPremijer Srbije Aleksandar Vučić izjavio je da nema izgleda da se na današnjim pregovorima Beograda i Prištine u Briselu postignu konačni dogovori o Zajednici srpskih opština, telekomunikacijama, energetici i “Parku mira” u Kosovskoj Mitrovici.\n“Nema izgleda da se postigne konačni dogovor zato što se ne slažemo oko mnogih stvari”, rekao je Vučić za Radio-televiziju Srbije, uz ocenu da je po pitanju Zajednice srpskih opština postignut napredak.\nOn je dodao da očekuje nastavak razgovora u sledeći ponedeljak i izrazio nadu da će tada biti postignut konačni dogovor o ZSO.\nPrema njegovim rečima, prištinska delegacija pokušala je da spor oko energetike iskoristi da pokrene pitanje imovine, čemu se srpska strana protivi.\nUpitan za razgovore o telekomunikacijama, premijer je kazao da je cilj Srbije da omogući kosovskim Srbima da plaćaju iste tarife kao ranije i ne koriste pozivni broj.\nVučić je dodao i da Srbi na severu Mitrovice žele da sami uređuju javni prostor i da betonske žardinjere na mostu preko Ibra, odnosno “Park mira”, ne sprečavaju ničije kretanje jer postoje još dva mosta na toj reci.\n“Jasno je da smo po nekim pitanjima bliži, po drugim smo veoma daleko. Ono što je važno je da smo pokrenuli dijalog o najvažnijim pitanjima, sada i jedni i drugi imamo jasniju sliku o onome što je pred nama”, zaključio je on.


Broj slučajeva korona virusa u svetu premašio 116 miliona – SveVesti.net\nTo je primoralo državu Sao Paulo da uvede stroge restrikcije, pa će tako od subote barovi i restorani raditi samo dostavu, a tržni centri i preduzeća koja nisu suštinski važna biće zatvoreni, prenosi Rojters.\nRigorozne mere su uvedene jer poslednje dve sedmice svaka dva minuta po jedan pacijent dolazi na odeljenja intenzivne nege, saopštio je guverner Sao Paula.\nZa godinu dana broj žrtava korona viruisa u Brazilu je skoro 260.000, a zemlja je na drugom mestu po broju preminulih, posle SAD.\nStrah od novog talasa epidemije podstaknut je i zbog domaće varijante virusa, nazvane P1, a Brazil je ušao u najsmrtonosniji deo pandemije.\nUvođenje novih restrikcija u Sao Paulu naljutio je predsednika Žaira Bolsonara, koji se protivi zaključavanju i od početka pandemije izjavljuje da korona virus ne predstavlja veliku opasnost.\n“Ne možete paničiti, niti ponovo pribegati ostavljanju ljudi u kućama. Ljudi će umreti od gladi i depresije”, rekao je Bolsonaro u sredu.\nMeđutim, više brazilskih država i gradova će verovatno slediti Sao Paulo, jer su njihovi zdravstveni sistemi na ivici pucanja.\nZdravstveni radnici takođe su u sredu pozvali na uvođenje policijskog časa u celoj zemlji.\nNaučnici su u finalnoj fazi testiranja dve vakcine protiv kovida, od četiri vakcine koje Kuba razvija.\nEduardo Martinez, predsednik farmaceutskog konglomerata BioKubaFarma koji nadgleda razvoj vakcina rekao je reporterima u Havani da je hiljade ljudi učestvovalo u ranijim fazama Soberana 2 i Abdala vakcina, koje su pokazale “jak imunološki odgovor” i nije bilo ozbiljnih nuspojava, preneo je Fajnenšl tajms.\nDržavna televizija je pokazala snimak fabrika koje proizvode na hiljade doza obe vakcine.\nJoš dve vakcine sa Kube, od kojih se jedna daje putem spreja u nos, su i dalje u ranijoj fazi testiranja, koja se obavljaju i u Iranu, Venecueli, a i Meksiko će možda učestvovati u testiranju.\nZa kubanske vakcine nisu potrebni frižideri, prema tvrdnji kubanskih vlasti, a preliminarni rezultati se očekuju u maju, dok će testiranja vakcine Abidala početi u drugoj polovini marta.\nU Južnoj Africi zaplenjeno više stotina ampula lažnih vakcina\nU jednom skladištu u Germistonu, nedaleko od Johanesburga pronađeno je 400 ampula sa lažnim vakcinama, a policija je uhapsila trojicu državljana Kine i jednog državljanina Zambije, navodi se na sajtu Interpola.\nKineska policija je ranije uspešno identifikovala kriminalnu mrežu koja je prodavala lažne vakcine, upala u pogon za pakovanje, uhapsila oko 80 osumnjičenih i zaplenila više od tri hiljade doza lažne vakcine.\nU istrazi je učestvovalo odeljenje Interpola za nedozvoljene proizvode i globalno zdravlje, navodi se u saopštenju i dodaje da su dostupne fotografije originalne vakcine i objašnjeni legalni metodi distribucije koje primenjuju farmaceutske kompanije kako bi se lakše identifikovale lažne vakcine.\nŠri Lanka je danas odobrila korišćenje ruske vakcine protiv virusa korona Sputnjik.\nU toj zemlji se već koristi vakcina AstraZeneka, koja se proizvodi u Indiji. Šri Lanka je kupila pola miliona doza te vakcine, a isto toliko je dobila kao donaciju.\nVakcinacija je u Šri Lanki počela u januaru i do sada je vakcionu primilo više od 550.000 osoba.\nVlada namerava da kupi još 13,5 miliona doza vakcine AstraZeneka, javlja AP. Virusom korona je u Šri Lanki zaraženo više od 84.000 ljudi, a skoro 500 je umrlo od kovid-19.\nIzrael: Manje od 700 teških slučajeva prvi put za dva meseca\nU sredu su zabeležena 4.143 nova slučaja infekcije kovidom, a više od polovine zaraženih je mlađe od 19 godina, izveštava Jerusalim post.\nPrema izveštaju ministarstva zdravlja, od svih urađenih testova, 5,2 odsto je pozitivno, a broj pacijenata u teškom stanju je 699.\nOd početka pandemije kovida u Izraelu je preminulo 5.815 ljudi.\nOd početka pandemije u svetu je zabeleženo više od 116 miliona slučajeva korona virusa, od kojih je trenutno aktivno skoro 22 miliona, pokazuju najnoviji podaci sajta ”Worldometers”.\nKako se precizira na sajtu, do sada se 116.033.147 ljudi zarazilo korona virusom u svetu, 2.576.206 je preminulo, a 91.713.215 se oporavilo od ove infekcije.\nU svetu je trenutno aktivno 21.743.726 slučajeva, a 0,4 odsto obolelih, tačnije njih 90.083, nalazi se u teškom ili kritičnom stanju.\nSjedinjene Američke Države i dalje prednjače po broju obolelih i preminulih, sa 29.469.081 zaraženih i 531.951 smrtnih slučajeva.\nNa drugom mestu po broju obolelih je Indija sa više od 11 miliona zaraženih, a na trećem Brazil sa više od 10 miliona obolelih.\nOstale države imaju manje od pet miliona zaraženih.\nŠto se tiče preminulih, na drugom mestu je Brazil sa 259.402 smrtnih slučajeva, na trećem Indija sa 157.584 preminulih, a na četvrtom Velika Britanija sa 124.025 smrtnih slučajeva.\nOstale države u svetu imaju manje od 100.000 preminulih od posledica korona virusa.\nIrak 45. zemlja na svetu koja je odobrila ruski Sputnjik V\nIrak je 45. zemlja na svetu koja je odobrila rusku vakcinu protiv korona virusa “Sputnjik V”, saopštio je danas Ruski fond za direktna ulaganja.\nKako navodi, upotrebu vakcine odobrilo je iračko Ministarstvo zdravlja.\n“Vakcina je registrovana prema postupku odobrenja za hitnu upotrebu”, dodaje se u saopštenju, prenosi TAS S .\nPrevious Istražitelj UN traži sankcije za Mjanmar\nNext Novi Zeland pogodio i drugi zemljotres jačine 8 stepeni, upozorenje na cunami, naređena evakuacija\nSvet: Više od 138 miliona potvrđenih slučajeva korone; Rekordan broj novozaraženih u Indiji\nRohani: Obogaćivanje uranijuma do 60 odsto je “odgovor na zlo”


Čuvamo planetu za buduće generacije - SRBATOM\nDirektor Direktorata za radijacionu i nuklearnu sigurnost i bezbednost Srbije – intervju za časopis Diplomacy & Commerce\nDirektorat je, kao društveno odgovorna institucija, u saradnji sa mnogobrojnim diplomatskim misijama u Beogradu pokrenuo projekat „Zelena Srbija“\n– Direktorat za radijacionu i nuklearnu sigurnost i bezbednost Srbije (SRBATOM) je samostalno i funkcionalno nezavisno regulatorno telo koje vrši regulatorne, stručne i sa tim povezane izvršne poslove u oblasti radijacione i nuklearne sigurnosti i bezbednosti. Sa direktorom Direktorata za radijacionu i nuklearnu sigurnost i bezbednost Srbije, g. Slađanom Velinovim smo razgovarali o zaštiti životne sredine, kao i društvenoj odgovornosti Direktorata u ovoj oblasti.\nGde se u sistemu zaštite životne sredine nalazi Direktorat?\n– Aktivnosti Direktorata koje su povezane sa zaštitom životne sredine su mnogobrojne, počeviši od monitoringa radioaktivnosti u životnoj sredini preko sistema rane najave nuklearnog ili radiološkog akcidenta pa sve do uspostavljenih sistema licenciranja, kontrole i inspekcijskog nadzora delatnosti kojima se sprečava da bilo kakvi radioaktivni materijali kontaminiraju životnu sredinu i time je ugroze. Pored navedenog, Direktorat kroz mehanizme međunarodne saradnje prvenstveno sa Međunarodnom agencijom za atomsku energiju (MAAE) obezbeđuje jačanje svojih kapaciteta putem obuka svih učesnika u sistemu zaštite od zračenja, čime direktno pozitivno utiče na očuvanje i zaštitu životne sredine.\nOdakle radioaktivnost u životnoj sredini i na koji to način Direktorat prati nivo radioaktivnosti u životnoj sredini?\n– U nuklearnim probama tokom HH veka i u nuklearnim akcidentima, pre svega u Černobilju 1986. godine i u Fukušimi 2011. godine, u atmosferu je ispuštena velika količina radioaktivnih materija, što je dovelo do kontaminacije životne sredine širokih razmera. U životnoj sredini Srbije je i danas moguće detektovati veštačke radioaktivne materije koje su posledica ovih nuklearnih akcidenata. Potencijalni zagađivači životne sredine radioaktivnim materijama su i nuklearne elektrane kojih ima nekoliko u susednim državama, druge aktivnosti sa radioaktivnim izvorima ali i različiti tehnološki procesi u kojima dolazi do povećanja koncentracije prirodnih radionuklida. Zbog toga je neophodno vršiti sistematsko praćenje radioaktivnosti ili monitoring, kako bi se procenila ugroženost životne sredine i omogućio adekvatan odgovor u slučaju povećanja radioaktivnosti, kao i sprovođenje mera zaštite od zračenja.\nMonitoring podrazumeva analize vazduha, padavina, površinskih voda, hrane i hrane za životinje radi utvrđivanja prisustva radionuklida u životnoj sredini i procene nivoa izlaganja stanovništva jonizujućim zračenjima. Shodno tome, monitoring se obavlja u redovnim uslovima, u slučaju sumnje na akcident i u toku akcidenta, odnosno i kada imamo i kada nemamo akcident.\nNa osnovu rezultata monitoringa radioaktivnosti Direktorat prati ugroženost životne sredine od jonizujućeg zračenja i izlaganje stanovništva jonizujućem zračenju, nalaže preduzimanje hitnih mera u slučaju povećanja radioaktivnosti i vrši procenu doza koje stanovništvo primi od jonizujućeg zračenja iz životne sredine.\nDa li se i na koji način prati nivo radioaktivnosti koji bi ukazao da je došlo do akcidenta? Koji drugi mehanizmi obaveštavanja postoje?\n– Osim ispitivanja uzoraka koje obavljaju ovlašćene laboratorije, u Srbiji postoji i sistem za rano upozoravanje na nuklearni ili radiološki akcident koji čini mreža od devet mernih stanica koje kontinuirano i u realnom vremenu mere nivo zračenja u vazduhu. Podaci o nivou zračenja u vazduhu na teritoriji Republike Srbije su dostupni javnosti preko internet stranice Direktorata. Ovi podaci šalju se i evropskoj platformi za razmenu radioloških podataka EURDEP i dostupni su na njihovoj zvaničnoj veb prezentaciji. Sistem za rano upozoravanje je jedan od mehanizama koji nam daje prve informacije, tj. upozorava nas da je na nekom nuklearnom postrojenju došlo do akcidenta. Pored ovog sistema, o tome da se negde dogodio nuklearni akcident, može direktno da nas obavesti i država u kojoj gde se to dogodilo i to na osnovu međunarodne konvencije ili bilateralnog sporazuma koji je naša zemlja potpisala.\nTrenutno je u postupku prvo značajno unapređenje ovog sistema od njegovog uspostavljanja 2006. godine. U okviru ovog unapređenja biće postavljene čak 33 nove stanice sistema rane najave. Na taj način teritorija Republike Srbije biće pokrivena daleko gušćom mrežom detektora koja će praktično u realnom vremenu davati podatke o eventualnom akcidentu.\nKoje aktivnosti je Direktorat, pored zaštite od štetnog dejstva jonizujućeg zračenja uradio po pitanju zaštite životne sredine?\n– Pored svakodnevnog rada na očuvanju životne sredine od štetnog dejstva jonizujućeg zračenja, Direktorat je, kao društveno odgovorna institucija u saradnji sa mnogobrojnim diplomatskim misijama u Beogradu, pokrenuo projekat „Zelena Srbija“. Na ovaj način Direktorat želi da podigne nivo svesti o značaju pošumljavanja i očuvanja eko-fonda u Srbiji, ali i da da svoj doprinos očuvanju životne sredine, kao i očuvanju naše planete za buduće generacije uopšte. Tom prilikom je posađeno nekoliko stotina stabala širom Srbije.\nČlanak je preuzet iz časopisa Diplomacy & Commerce http://www.diplomacyandcommerce.rs/


Dodik „čisti“ RS, šta je sljedeće? - Megafon\nVi ste na:Početna»Aktuelno»Dodik „čisti“ RS, šta je sljedeće?\nDodik „čisti“ RS, šta je sljedeće?\nDecembar 25, 2018 Nema komentara\nOd jutros se u Banjoj Luci na najbrutalniji način obistinjuju ranije najave vlasti Republike Srpske da će ukloniti s Trga Krajine Davora Dragičevića i sve što podsjeća na devetomječnu borbu za istinu o ubicama njegovog djeteta ali i „neuspjeh“ odlično opremljene policije RS-a da bar uđu u trag ubici ili ubicama mladića Davida Dragičevića.\nUmjesto istine, Dragičevićevo hapšenje\nNajprije je uhapšen Dragičević nakon što je odbio da primi poziv za saslušanje zbog „ugrožavanja sigurnosti ministra policije Dragana Lukača i Darka Ilića, visokih funkcionera MUP-a RS“, a za koje Dragičević vjeruje da snose odgovornost za ubistvo njegovog sina.\nPotom je uhapšena i majka ubijenog Davida, Suzana Radanović.\nUhapšeno je i nekoliko opozicionih političara iz RS-a, te aktivisti grupe „Pravda za Davida.\nI novinari su privođeni na informativne razgovore.\nDanašnja akcija policije, tretman porodice Dragičević i građana koji im iskazuju podršku, pokazao je svu brutalnost režima u RS-u, koji je odlučan ukloniti sve što „kvari sliku o boljem dijelu BiH“.\nPošto se mogla pretpostaviti reakcija Davora Dragičevića na poziv na saslušanje, kao i reakcija grupe „Pravda za Davida“, zanimljiv je izbor trenutka da se poziv uručuje.\nSad kad ima apsolutnu vlast u RS-u ali i odlučuje u Predsjedništvu BiH, Dodik je očigledno krenuo u obračun sa svima koji mu remete imidž graditelja moćne Republike Srpske i „Mesije“ koji će Republici Srpskoj podariti državnost.\nPrije tri dana, u jeku velikih protesta u Srbiji, samoinicijativno se u Beogradu sastao sa predsjednikom Srbije Aleksandrom Vučićem, ponovo zazivao otcjepljenje RS-a od BiH i brinuo za sudbinu Srba sa Kosova.\nNa konferenciji za medije je rekao da Srbi iz Republike Srpske treba da imaju pravo na samoopredjeljenje i pozvao Vučića da se u budućim razgovorima založi za takav pristup, povezujući takvo pravo i za Srbe sa sjevera Kosova.\nPojačana diplomatska aktivnost\nVeć sutradan je Srbija odgovorila posjetom srbijanske premijerke Ane Brnabić i njenim učešćem u donatorskoj večeri u Banjoj Luci.\nSamo u zadnjih sedam dana, Dodik se dva puta sastao sa ruskim ambasadorom u BiH Petrom Ivancovim.\nJedan od sastanaka sa ambasadorom održan je i danas dok su trajali protesti zbog hapšenja Dragičevića i ostalih. Sastanku su, pored Dodika prisustvovali i predsjednica RS-a Željka Cvijanović, premijer RS-a Radovan Višković i predsjedsjednik NSRS Nedeljko Čabrilović.


Radio BIR - Džaferović s delegacijom BNV-a: Podrška ostvarivanju prava Bošnjaka u Srbiji\nŠefik Džaferović, član Predsjedništva Bosne i Hercegovine, primio je danas delegaciju Bošnjačkog nacionalnog vijeća u Srbiji.\nDelegacija BNV-a, predvođena predsjednikom Esadom Džudžom, uz čestitke na izboru u Predsjedništvo BiH, informisala je Džaferovića o izborima i konstituisanju novog saziva Vijeća. Razgovarano je o položaju Bošnjaka u Srbiji, naročito na području Sandžaka, kao i o aktivnostima koje BNV preduzima na zaštiti i ostvarivanju prava bošnjačkog naroda.\nDžaferović je poželio uspjeh u radu novom sazivu BNV-a, te podržao sve aktivnosti koje doprinose ostvarivanju prava Bošnjaka, u skladu sa Evropskom konvencijom o zaštiti ljudskih prava i osnovnih sloboda. Pozvao je Bošnjake u Sandžaku da pokušaju ostvariti što veći stepen političkog jedinstva, te da svoja prava i interese artikulišu i ostvaruju kroz djelovanje BNV-a, naveli su iz Predsjedništva BiH.\nMore in this category: « Odata počast za osam žrtava masakra u ulici Isevića sokak Erdogan nakon sastanka s Grabar-Kitarović: Potrebno revidirati Daytonski sporazum, Turska poštuje volju građana BiH »


Tanjug 22. septembra 2020. 10:37\nBEOGRAD – Zamenik gradonačelnika Beograda Goran Vesić obišao je danas radove na izgradnji novog Doma zdravlja u palilulskom naselju Borča koji, kako je rečeno, vrede 650 miliona dinara, a trebalo bi da budu završeni do 2. januara sledeće godine.\nVesić je rekao da je to najveći dom zdravlja koji se gradi u Beogradu i, ako se izuzmu velike zdravstvene ustanove poput Kliničkog centra Srbije ili KBC „Dr Dragiša Mišović“, najveći objekat primarne zdravstvene zaštite koji se trenutno radi u Srbiji. „Površina ovog objekta je neto 5.500 kvadrata i ovde će biti veoma mnogo specijalizovanih službi što je i normalno, imajući u vidu da na levoj obali Dunava živi 150.000 građana i da je prirodno da imaju i primarnu zdravstvenu zaštitu kakvu zaslužuju“, rekao je Vesić. Naveo je da je izgradnja doma zdravlja samo početak velikih ulaganja u levu obalu Dunava. „Grad Beograd, zajedno sa opštinom Palilula, nastavlja da levu obalu Dunava integriše u grad i da građani koji tu žive ne budu, a bili su građani sigurno trećeg reda“, rekao je Vesić i najavio da će u novembru biti raspisan tender za izgradnju prečistača za preradu otpadnih voda u koji će ulaziti kanalizacija, dok će u decembru biti raspisan tender za izgradnju kanalizacije. Osim toga, dodao je, očekuje se da tokom jeseni bude raspisan tender za izgradnju vrtića koji će biti u blizini Doma zdravlja u Borči, kao i da je u pripremi jedna lokacija za izgradnju škole.


OSMI TRADICIONALNI SEMINAR “FORENZIČKA PSIHOLOGIJA, NAUKA PROISTEKLA IZ PRAKSE” SE ODRŽAVA NA KOPAONIKU\nPomoćnik direktora policije Ministarstva unutrašnjih poslova Vlade Republike Srbije Zvezdan Radojković prisustvovao je osmom tradicionalnom seminaru “Forenzička psihologija, nauka proistekla iz prakse”, koji se održava na Kopaoniku.\nRadojković je tom prilikom ukazao na značaj forenzičke psihologije ne samo kao primenjene psihološke discipline, već i kao kriminalističko-istražne metode koja u fokus stavlja aktere kriminalnih događaja.\nOvo je potvrda opredeljenosti MUP-a da u potpunosti sagleda značaj forenzičke psihologije jer se na ovaj način pokreću značajna pitanja i oko psiholoških problema kod svedočenja očevidaca i žrtava krivičnih dela, naveo je on.\nNačelnik Nacionalnog kriminalističko-tehničkog centra MUP-a Srbije Mirko Matejić ocenio je da je značajno da se u Srbiji, kao i na Zapadu, prevazilazi stari koncept definicije forenzičke psihologije i prihvata proširenje kompentencije forenzičkih psihologa.\nNa dvodnevnom seminaru, pored pripadnika srpske policije, učestvuju i forenzički stručnjaci iz Švedske, Bugarske, Hrvatske, Bosne i Hercegovine, Slovenije i Makedonije.\nUčesnici skupa su razmenili iskustva o temama vezanim za psihološke aspekte forenzičke analize i o onima koje obuhvataju psihologiju iskaza, delikatno postupanje sa žrtvama seksualnih delikata i porodičnog nasilja.\nSkup se organizuje u okviru švedsko-srpskog policijskog programa kroz projekat “Razvoj forenzike i forenzičke obrade lica mesta 2016-2018”, navodi se u saopštenju Ministarstva unutrašnjih poslova.


60 hiljada vojnika do sada napustilo Asadovu vojsku – Minber\nožu. 17, 2012 at 6:36 pm\nPredstavnici Ministarstva vanjskih poslova Turske zvanično su objavili da je broj ”dezertera” iz sirijske vojske dostigao 60 hiljada. Prema izvještajima turske obavještajne službe, samo prošli mjesec je preko 20 hiljada vojnika napustilo državnu armiju. Tome treba dodati 40 hiljada uposlenika u sirijskoj vojsci koji su je u kontinuitetu napuštali već od februara 2011. godine.\nPrema procjeni Instituta za strateške studije u Londonu, ukupan broj pripadnika sirijske vojske u 2012. godini iznosio je 295 hiljada.\nGlasnogovornik Revolucionarnog vijeća okolice Damaska, Ahmed el-Hatib, saopćio je da su elementi koji su napustili Asadovu armiju u pripremi formiranja Vojnog vijeća okolice Damaska pod vodstvom pukovnika Halida el-Hamusa, bivšeg pripadnika državnih vojnih snaga.\nEl-Hatib je naglasio da je odred ”El-Furkan”, koji se priključio redovima Slobodne sirijske armije, sinoć, tj. u četvrtak navečer, došao u sukob sa pripadnicima državne armije na području Artouza i Al-Modamiyye u okolici Damaska. Naglasio je, također, da se akcije koje poduzima Slobodna armija, u vidu napada na vojne konvoje i patrole, odvijaju u kontinuitetu. El-Hatib je dodao da su ”dezerteri” u okolici Damaska podijeljeni na sedam odreda, a najveći od njih je odred ”El-Furkan” u zapadnoj El-Guti, te odred ”Ebu Ubejde el-Džerrah” u istočnoj El-Guti.


Cipras: Žuti karton za Varufakisa\nB92\t28.04.2015 13:04\nVlada Grčke izmenila svoj tim za pregovore s poveriocima posle žestoke kritike njenog ministra finansija, što je tržište pozdravilo.\nnvestitori se nadaju da će promena tima omogućiti dogovor od kojeg zavisi da li će se Grčku spasti nelikvidnosti.\nUz to će nov, poseban tim pružiti "tehničku podršku" pregovorima, dok će generalni sekretar Ministarstva finansija za fiskalno planiranje sačiniti plan privrednog rasta.\nTi potezi ukazuju da je Vlada rešena da postigne dogovor s poveriocima, te je, na vest o tome, glavni grčki indeks akcija skočio za 4,4 odsto. Prinos na državne dvogodišnje obveznice - što je merilo strahovanja tržišta, opao je za skoro dva odsto, na oko 23 procenta.


“Riječi utjehe” za BiH i zemlje Zapadnog Balkana - Index.ba\nPredsjednik Evropskog vijeće Charles Michel imao je riječi utjehe za zemlje Zapadnog Balkana koje su još jednom ostale bez statusa kandidata za Evropku uniju. “EU treba Zapadni Balkan, a Zapadnom Balkanu je potrebna EU”, poručio je on.\nPoslije samita lidera EU i zemalja Zapadnog Balkana u Briselu Michel je na Twitteru istakao “snažnu podršku” jačanju procesa integracija i napretku u procesu pristupanja Uniji.\nDodao je da se, kada je riječ o Sjevernoj Makedoniji, “nastavlja rad ka brzom pronalaženju obostrano prihvatljivog rješenja”.\nPodsjećamo, Evropsko vijeće u četvrtak dodijelio je status kandidata Ukrajini i Moldaviji. Također, ovo vijeće je priznalo evropsku perspektivu Gruzije i spremno je dati status kandidata ovoj zemlji kada se riješe prioriteti.\nMinistrica vanjskih poslova Slovenije Tanja Fajon danas je ocijenila kako je EU izgubila kredibilitet kod zemalja Zapadnog Balkana koje čekaju status kandidata za članstvo u EU.\n“Ove zemlje ponovo postaju zemlje geopolitičke borbe”, dodala je ona.\nPrethodni članakUkrajina i Moldavija dobile status kandidata za Evropsku uniju\nNaredni članakDodik jedini stao u Milanovićevu zaštitu: Kakva drskost Schmidta


Vučić sa Micotakisom | N1 Srbija\nVučić i Micotakis: Deklaracija unapređuje izuzetne odnose Srbije i Grčke\n11.12.2019. |11.55 >13.24 |\nPredsednik Srbije Aleksandar Vučić i premijer Grčke Kirijakos Micotakis ocenili su u Atini da dve zemlje imaju izuzetne odnose koje će unaprediti potpisana Deklaracija o strateškom partnerstvu.\nNa zajedničkoj konferenciji za novinare, Vučić je rekao da je Deklaracija o strateškom partnerstvu, potpisana posle mnogo godina čekanja, od velikog značaja za Srbiju, koja, kako je rekao, "nije ni veliki ni snažan saveznik, ali je odan i iskren prijatelj grčkog naroda i države".\nVučić na sastanku s Pavlopulosom: Hvala vam na podršci evropskom putu Srbije\n"Razgovaramo i s većima od Grčke, ali ćemo teško moći da pronađemo većeg prijatelja od Grčke. Uveren sam u geopolitičkom smislu da dolazi vreme većeg poštovanja nezavisnih i suverenih zemalja i prijateljstva takvih zemalja", kazao je Vučić.\nOn je naveo da je važan zadatak Srbije da uvek bude uz Grčku i da joj "čuva leđa" i dodao da je siguran da "grčki prijatelji i braća" znaju da Srbija uvek računa da su joj "leđa obezbeđena kada je Grčka iza".\nVučić je ocenio da je Deklaracijom o strateškom partnerstvu "stavljen pečat" na viševekovno prijateljstvo dva naroda i države koje, kako je naveo, "niko neće moći da uništi".\nMicotakis je rekao da Deklaracija o strateškoj saradnji otvara novo poglavlje u odnosima dve zemlje, da je trebalo da bude potpisana pre mnogo godina i da predstavlja okvir koji unapredjuje sve nivoe zajedničkog srpsko-grčkog puta - odbranu, ekonomiju, bezbednost, kulturu, spoort, obrazovanje, turizam.\n"Prioriteti su energija i infrastruktura, osnovni cilj je da se završi linija Pirej-Solun-Skoplje-Beograd-Budimpešta, koja je od velikog značaja za trgovinu i transport i komunikaciju četiri susedna naroda", rekao je Micotakis.\nOn je kazao da Grčka podržava razvoj takozvanog poprečnog koridora i pozdravio "kao vrlo značajan" stav da je Srbija spremna da kupi gas čim se završe investicije na grčkoj teritoriji.\nMicotakis je rekao da i u drugim oblastima privrede postoji tradicionalna bliskost dve zemlje i snažno grčko poslovno prisusutvo u Srbiji.\n"Mi smo spremni da podržimo investicije u Srbiju još više i da učinimo mnogo više u oblasti turizma. Grčka je prirodna destinacija za Srbe, naše prijatelje, a nadamo se da će se i sve više Grka odlučivati da poseti Srbiju", naveo je grčki premijer.\nVučić je zahvalio Grčkoj što, kako je rekao, poštuje medjunarodno javno pravo i teritorijalni integritet Srbije po pitanju Kosova, navodeći da i Srbija poštuje teritorijalni integritet Grčke "kako na kopnu, tako i na moru", u vezi s "poslednjom krizom koja je pogodila Mediteran".\nNajavio je da će Srbija "na svakom forumu i na svakom mestu" podržati zahtev Grčke da joj iz Velike Britanije budu vraćeni artefakti i skulpture koje pripadaju Partenonu i Akropolju.\n"Nastavićemo i da razvijamo dobre odnose vojnih industrija, pripadnici naše vojske će se školovati u Grčkoj, a grčki vojnici u Srbiji", naveo je Vučić i najavio da će u prvoj polovini naredne godine u Srbiji biti održana bilateralna ili trilateralna vežba u kojoj će učestvovati srpski, grčki i kiparski vojnici.\nDodao je da je Srbija prihvatila poziv Grčke da prihvati određeni broj dece izbeglica koja se trenutno nalaze na njenoj teritoriji.\n"Prihvatili smo poziv, skromno u meri u kojoj možemo da pomognemo, i preuzećemo na sebe brigu o toj deci, ne zato što mislimo da će neko iz Evrope to više da ceni već zato što time pomažemo deci u saradnji sa Grčkom", dodao je Vučić.\nMicotakis je pozdravio odluku Srbije da pruži gostoprimstvo jednom broju dece izbeglica bez roditeljskog staranja koja se nalaze u Grčkoj i ocenio da je "vrlo značajno" da zemlja koja je kandidat za EU "s hrabrošću preuzima svoje moralne odgovornosti".\n"Grčka podržava evropski put Srbije, Srbija pripada Evropi, taj put treba da se zaokruži, mi želimo da vas podržimo na svakom koraku", dodao je Micotakis.\nRekao je da Atina podržava dijalog Beograda i Prištine, da pozicija Grčke koja ne priznaje Kosovo ostaje ista, i dodao da je ukidanje kosovskih taksi na uvoz robe iz Srbije neophodan korak za učvršćiuvanje poverenja između dva naroda.\nGrčki premijer je dodao da je jedino pitanje oko kojeg postoji neslaganje između Srbije i Grčke večerašnja utakmica fudbalskih klubova Crvena zvezda i Olimpijakos u Atini.\nAleksandar Vučić Kirjakos Micotakis Grčka\nTeško ćemo mi naći većeg i iskrenijeg prijatelja od Grčke.\nJesmo.Braca smo.I saradjivacemo bratski.\nZahtevi građana, organizacija i javnih ličnosti #DaSeVidiN1 ne jenjavaju 19:09 h


Ankara: Nema novih ograničenja na uvoz iz Rusije - Sputnjik Srbija\n15:11 12 Avgust 2020\n10:48 25.05.2017 Preuzmite kraći link\n„Uprkos pozitivnoj atmosferi u odnosima Rusije i Turske pojedini mediji javljaju da se uvode nova ograničenja na uvoz poljoprivrednih proizvoda iz Rusije — to nije istina. Turska nastavlja da se pridržava dogovora sa Rusijom o ukidanju sankcija“, navodi se u saopštenju.\nPodsećamo, pojedini mediji saopštili su da je Turska uvela nove ograničavajuće mere na uvoz pšenice iz Rusije.\nUbrzo zatim je to potvrdila i ruska Nacionalna asocijacija izvoznika poljoprivrednih proizvoda i dodala da se ograničavajuće mere odnose i na suncokretovo ulje.\nPodsetimo, početkom maja su predsednici Rusije i Turske Vladimir Putin i Redžep Tajip Erdogan postigli saglasnost o uzajamnom ukidanju sankcija i ostalih ograničavajućih mera izazvanih nakon što je Turska oborila ruski avion Su-24.\npšenica, uvoz, Turska


Janković: Za sada nema opuštanja mera, ovo je samo prvi nagoveštaj poboljšanja situacije - Glas Zaječara\nHome Društvo Janković: Za sada nema opuštanja mera, ovo je samo prvi nagoveštaj poboljšanja...\nImunolog Srdja Janković izjavio je danas da za sada nema opuštanja mera, jer je trenutna epidemiloška situacija samo prvi nagoveštaj da situacija ide na bolje.\n„Nije trenutak da se priča o ublažavanju mera, važno je da i dalje poštujemo mere koje su na snazi“, kazao je za Radio-televiziju Srbije Janković, koji je i član Kriznog štaba za borbu protiv korona virusa.\nUpitan o razlici izmedju starog i novog soja korona virusa, Janković je rekao da je razlika samo u stepenu prenošenja virusa.\n„Za sada jedina razlika koja je nadjena izmedju starog i novog soja virusa jeste da se novi tip lakše prenosi. Trenutno nema dokaza da izaziva težu kliničku sliku“, ocenio je on.\nPrethodni tekstU Zaječaru danas promenljivo oblačno i hladno vreme: Temperatura i do -8c\nNaredni tekstU osnovnim i srednjim školama u Srbiji počelo drugo polugodište


Ekonomske sankcije kao kolektivna kazna: Slučaj Venecuele – Novi Plamen\nPredsednik SAD Donald Tramp je 25. avgusta 2017. godine izdao izvršnu naredbu (executive order) 13808, kojom se nameću široke ekonomske sankcije Venecueli. Sankcije su mnogi posmatrači opisali kao instrument pritiska na venecuelansku vladu. U to vreme pritisak je opisan kao neophodan da bi se ohrabrila vlada Venecuele da poštuje ljudska prava. Međutim, pretnje samog predsednika Trampa vojnom akcijom ukazuju da je stvarni cilj američke administracije promena režima u Venecueli.\nSankcije iz 2017. godine\nU avgustu 2017. godine, ekonomija Venecuele je već bila u recesiji više od tri godine. Raspoložive procene su da se realni BDP Venecuele smanjio za 24,3% od 2014. do 2016. godine, a inflacija potrošačkih cena u periodu od januara do avgusta 2017. verovatno je bila negde između 758 i 1350 odsto godišnje.\nSankcije iz avgusta 2017. zabranile su venecuelanskoj vladi da se zadužuje na američkim finansijskim tržištima. To je onemogućilo Vladi da restrukturira svoj spoljnji dug, jer svako restrukturiranje duga zahteva izdavanje novih obveznica u zamenu za postojeći dug. Tako su ove sankcije sprečile ekonomiju da se oporavi od duboke recesije koja je već uzela veliki danak kod stanovništva.\nOve sankcije su naročito negativno uticale na proizvodnju nafte u Venecueli. Proizvodnja nafte u Venecueli i Kolumbiji opala je otprilike istom brzinom od početka 2016. godine, nakon naglog pada cena nafte. Ali nakon izvršne naredbe iz avgusta 2017, proizvodnja venecuelanske nafte se srušila, opala je za tri puta veću stopu u odnosu na prethodnih dvadeset meseci. Tako je odišnja proizvodnja nafte pala za 30,1% u 2018. godini, u poređenju sa 11,5% u 2017. godini. Ova razlika u stopi pada podrazumeva gubitak od oko 8,4 milijarde dolara. To se moglo očekivati od gubitka kredita i stoga sposobnosti da se pokriju održavanje i operacije, i da se izvrše nove investicije potrebne za održavanje nivoa proizvodnje. Ovo ubrzanje stope pada proizvodnje nafte značilo bi dodatan gubitak prihoda u iznosu od 6 milijardi dolara u narednih godinu dana.\nVažno je naglasiti da gotovo sva devizna razmena koja je potrebna za uvoz lekova, hrane, medicinske opreme, rezervnih delova i opreme potrebne za proizvodnju električne energije, vodovodne sisteme ili transport, venecuelanska ekonomija dobija putem prihoda vlade od izvoza nafte. Dakle, sve sankcije koje umanjuju izvoz, a samim tim i prihod vlade, time smanjuju uvoz ovih bitnih i, u mnogim slučajevima, životno spasonosnih dobara.\nGubitak tolikih milijardi dolara deviznih i vladinih prihoda bio je vrlo verovatno glavni šok koji je gurnuo ekonomiju od visoke inflacije, kada su uvedene sankcije iz avgusta 2017. godine, u hiperinflaciju koja je usledila. U istoriji hiperinflacija uobičajeno je da su one izazvane velikim spoljašnjim šokom za državne prihode i platni bilans, kao što se dogodilo Venecueli nakon sprovođenja ovih sankcija.\nSankcije iz 2019. godine\nNiz novih izvršnih naredbi počeo je 28. januara 2019. godine, nakon priznanja Huana Gvaidoa za “privremenog predsednika” Venecuele od strane Trampove administracije i saveznika.\nNajneposredniji efekat januarskih sankcija bio je da se odseče Venecuela sa svog najvećeg tržišta nafte, SAD-a, koje je kupilo 35,6 odsto venecuelanskog izvoza nafte u 2018, ili oko 586.000 barela dnevno u proseku. U nedelji 15. marta, američki uvoz venecuelanske nafte po prvi put je pao na nulu, i ostao su na nuli još dve nedelje pre nego što je došlo do izvesnog oporavka. Kao rezultat ovih i drugih uticaja, proizvodnja nafte u Venecueli opala je za 130.000 barela dnevno od januara do februara. U proteklih šest meseci opadala je u proseku za 20.500 barela dnevno. Ovaj pad, ako se održi tokom sledeće godine, smanjio bi još 6,8 milijardi dolara od raspoloživih deviznih zarada Venecuele. To je oko 21 procenta prihoda od izvoza od 2018. godine. Međutim, predviđa se da će prihodi od izvoza nafte u 2019. godini pasti za kataklizmičnih i bez presedana 67.2% u odnosu na 2018. godinu, kao rezultat uticaja strožih sankcija.\nTrampova administracija je takođe intervenisala kako bi izvršila pritisak na druge zemlje, uključujući Indiju, da ne kupuju naftu koju su ranije uvozile SAD. Na primer, 28. marta, Rojters je izvestio da su „SAD uputile kompanije za trgovinu naftom i rafinerije širom sveta da smanje poslove sa Venecuelom ili se same suočavaju sa sankcijama, čak i ako trgovine nisu zabranjene objavljenim američkim sankcijama…Izvori su naveli da je Stejt dipartment jasno stavio do znanja da će se svaka trgovina naftom, bilo da je direktna, indirektna ili trampa, smatrati prekršajem”.\nAko pogledamo kombinovani uticaj svih ovih akcija, otkrivamo da su one drastično smanjile sposobnost Venecuele da proizvodi i prodaje naftu, i da prodaje bilo koju vladinu imovinu u inostranstvu, od kojih su najvažnije zamrznute i/ili konfiskovane; i da koristi devizne transakcije kojima zemlja još uvek može da zaradi za kupovinu esencijalnog uvoza. Iz tih razloga, osnovna projekcija venecuelanskog realnog BDP-a pokazuje zapanjujuće i nezapamćeno smanjenje od 37,4% za 2019. godinu, u poređenju sa 16,7% u 2018. godini. Predviđa se da će uvoz robe pasti za 39,4%, sa 10 milijardi na 6,1 milijardi dolara. Očekuje se da će 1,9 miliona ljudi napustiti zemlju, i da će posledice na život i zdravlje ljudi biti još teže od onoga što se dogodilo prošle godine.\nJanuarske sankcije zamrznule su i milijarde dolara venecuelanske imovine koja se mogla prodati kako bi se održao esencijalni i spasonosni uvoz ili stabilizovala ekonomija. To uključuje većinu vladinih rezervi od 9 milijardi dolara u zlatu; trgovinske kredite u vrednosti od 3,4 milijarde dolara; i pristup CITGO-u (američka nafrna korporacija), čime je od vlade Venecuele oduzela procenjenih 5,2 milijarde dolara neto imovine. Ostala venecuelanska imovina u inostranstvu konfiskovana je od strane vlada bliskih Sjedinjenim Državama, uključujući 1,2 milijarde dolara u zlatu koje se nalaze u Bank of England, i kompaniju za proizvodnju đubriva u Kolumbiji, Monomeros, u vrednosti od 269 miliona dolara.\nNakon januarskih sankcija i priznanja Gvaida za “privremenog predsednika” – što ga je učinilo, prema administraciji Trampa i drugim vladama, koje su priznale paralelnu vladu – zakonskim vlasnikom svih transferiranih sredstava ili robe koju je kupila venecuelanska vlada, pristup Venecuele odgovarajućim bankama za međunarodne transakcije uglavnom je ukinut. To je uključivalo pristup potrebnim kreditima za uvoz lekova, hrane i drugih esencijalnih dobara.\nNema sumnje da su sankcije su takođe značajno doprinele trajanju i ekonomskoj šteti nestanka struje, uključujući i ozbiljnu krizu električne energije u martu.\nNa primer, sankcije ograničavaju pristup Venecuele dizel gorivu, koje je potrebno za rezervne termalne generatore. Osim toga, venecuelanski sektor električne energije oslanja se na opremu koju pružaju međunarodni dobavljači kao što je General Electric. Sankcije su sprečile venecuelansku vladu da isplati ove kompanije, čime je povećala oslanjanje na proizvodnju električne energije iz hidroelektrana.\nSankcije su učinile program stabilizacije venecuelanske ekonomije praktično nemogućim. Najneposrednije gledano, one su sprečile restrukturiranje duga koji bi bio neophodan da bi se rešila kriza platnog bilansa Venecuele. Sankcije su takođe sprečile vladu da sprovede program ERBS, jer bi vezivanje za dolar zahtevalo pristup finansijskom sistemu zasnovanom na dolarima, koji su sankcije odsekle što je više moguće. Čitava ideja o ponovnom uspostavljanju poverenja u domaću valutu, dok se stabilizuje devizni kurs, izgleda nemoguće kada strana sila ukida što veći deo prihoda zemlje u dolarima, zamrzavajući i konfiskujući međunarodnu imovinu, i, kao što čini Trampova administracija skoro dve godine, obećavajući još mnogo toga – da ne pominjemo pretnje vojnom akcijom.\nUticaj sankcija na ljudski život i zdravlje\nJedan od rezultata sankcija jeste da se venecuelanskoj ekonomiji uskrate milijarde dolara deviznih sredstava potrebnih za plaćanje esencijalnog i životno važnog uvoza. Sankcije sprovedene 2019. godine, uključujući i priznavanje paralelne vlade, ubrzale su ovo uskraćivanje i odvojile Venecuelu od većine međunarodnog platnog sistema, čime je onemogućen veći deo pristupa esencijalnim uvoznim dobrima, uključujući medicinu i hranu. Nema sumnje da su sve ove sankcije od avgusta 2017. godine imale ozbiljan uticaj na život i zdravlje ljudi.\nPrema Nacionalnom istraživanju o životnim uslovima (ENCOVI po akronimu na španskom), godišnjem pregledu životnih uslova koji vode tri venecuelanska univerziteta, došlo je do povećanja opšteg mortaliteta od 31 odsto u periodu 2017-2018. To bi značilo povećanje za više od 40.000 smrtnih slučajeva, što je veći gubitak života civila čak i od oružanog sukoba. Gotovo je sigurno da su ekonomske sankcije SAD-a značajno doprinele tim smrtnim slučajevima.\nU 2018. godini, Venecuela je potvrdila da je nedostatak esencijalnih lekova 85 posto. Prema istraživanju CodeVida i Provea, venecuelanskih organizacija za ljudska i prava u oblasti zdravlja i života, iz septembra 2018., više od 300.000 ljudi je bilo ugroženo zbog nedostatka pristupa lekovima ili medicinskom tretmanu. To uključuje procenu od 80.000 osoba sa HIV-om koje nisu imale antivirusni tretman od 2017. godine, 16.000 ljudi kojima je potrebna dijaliza, 16.000 ljudi sa rakom i 4 miliona sa dijabetesom i hipertenzijom (od kojih mnogi ne mogu da dobiju insulin ili kardiovaskularne lekove). Ove brojke same praktično garantuju da su sadašnje sankcije, koje su mnogo teže od onih koje su sprovedene pre ove godine, smrtna kazna za desetine hiljada Venecuelaca.\nPrema Izveštaju UN-a iz marta 2019. godine “Venecuela: Pregled prioritetnih humanitarnih potreba”, istraživanja ENCOVI-a otkrivaju da je zbog pothranjenosti oko 22% dece mlađe od pet godina zakržljalo. Uvoz hrane je naglo opao zajedno sa ukupnim uvozom; 2018. godine procenjen je na samo 2,46 milijardi dolara, u poređenju sa 11,2 milijarde dolara u 2013. godini. Može se očekivati da će u 2019. godini pasti još više, zajedno sa uvozom generalno, što će doprineti pothranjenosti i zaostajanju u razvoju dece.\nSve veći kolaps izvoznih prihoda – a time i uvoza – takođe je stvorio ogromne javne zdravstvene probleme u oblastima vode i sanitacije. Najnoviji izveštaj UN-a navodi da „nedostatak pristupa vodi, sapunu, hloru i drugoj higijeni sprečava pranje ruku i tretman vode u domaćinstvu“ i da „domaćinstva koja nisu povezana sa vodovodnom mrežom koriste nepravilno tretirane i nesigurne površinske vode i bunare“. CodeVida je ustanovila da u 2018. godini „79 posto zdravstvenih ustanova ima nedostatak vodosnabdevanja“, dok ENCOVI izveštava da je 61 posto škola „u zajednicama bez svakodnevnog pristupa pitkoj vodi“.\nKriza električne energije takođe je uticala na bolnice i zdravstvenu zaštitu. Nije poznato koliko je ljudi umrlo zbog nestanka struje u bolnicama, ali je tokom martovskih nestanka struje bilo izveštaja o smrti zbog gubitka struje. Sankcije su značajno doprinele trajanju i uticaju prekida struje.\nNezakonitost i namera jednostranih ekonomskih sankcija\nJednostrane sankcije koje je uvela Trampova administracija su nezakonite prema Povelji Organizacije američkih država (OAS). U Povelji postoje mnoge odredbe koje zabranjuju ove sankcije, ali među najjasnijim i najnedvosmislenijim su članovi 19 i 20 poglavlja IV.\nČlan 19: „Nijedna država ili grupa država nema pravo da interveniše, direktno ili indirektno, iz bilo kojeg razloga, u unutrašnje ili spoljnje poslove bilo koje druge države. Navedeni princip zabranjuje ne samo oružanu silu, već i bilo koji drugi oblik ometanja ili pokušaja pretnje protiv ličnosti određene države, ili protiv njenih političkih, ekonomskih i kulturnih elemenata“.\nČlan 20: „Nijedna država ne može da koristi ili podstiče upotrebu prinudnih mera ekonomske ili političke prirode kako bi primorala suverenu volju druge države i otuda dobila prednosti bilo koje vrste“.\nSankcije Trampove administracije jasno krše oba ova člana Povelje OAS-a. Što se tiče člana 19, američka administracija se direktno meša u unutrašnje poslove Venecuele. Ovo je posebno tačno u svetlu izjava i akcija zvaničnika administracije koje ukazuju na to da je njihov cilj rušenje venecuelanske vlade. U razgovoru o američkoj politici u Venecueli, uključujući i vojne pretnje, potpredsednik Majk Pens je u više navrata rekao: “Maduro mora da ode”. Rojters je 8. februara saopštio, pozivajući se na visokog zvaničnika Bele kuće, da Sjedinjene Države “drže direktne komunikacije sa članovima venecuelanske vojske pozivajući ih da napuste predsednika Nikolasa Madura i takođe pripremaju nove sankcije u cilju povećanja pritiska na njega”.\nMožda je još upečatljiviji razgovor novinara Asošiejted Presa Metju Lija i američkog državnog sekretara Majka Pompea 11. marta 2019. godine, u kome Pompeo kaže: „Ne treba vam mnogo da vidite šta se zaista tamo dešava. Krug se pooštrava, humanitarna kriza se povećava svakih sat vremena. Razgovarao sam sa našom starijom osobom na terenu u Venecueli, u 7:00 ili 8:00 sinoć. Možete videti sve veći bol i patnju od kojih venecuelanski narod pati“.\nDok je Trampova administracija konstantno tvrdila da je humanitarna kriza u Venecueli isključivo rezultat ekonomske politike venecuelanske vlade, ovaj razgovor iznosi drugačiju priču. “Krug se pooštrava, humanitarna kriza se povećava svakih sat vremena…možete videti sve veći bol i patnju ”- čini se da se to odnosi na uticaj sankcija, a ne na nešto što se dogodilo tokom godina ekonomskog neuspeha. Štaviše, to implicira da bol i patnja koja se nanose civilnom stanovništvu ne moraju biti kolateralna šteta već zapravo deo strategije za rušenje venecuelanske vlade.\nŠto se tiče člana 20, koji zabranjuje “prinudne mere ekonomske ili političke prirode” da bi se dobile “prednosti bilo koje vrste”, postoje izveštaji koji ukazuju na tu nameru i od strane predsednika Trampa i savetnika za nacionalnu bezbednost Džona Boltona. U nedavnoj knjizi Endrjua MekKabea, bivšeg vršioca dužnosti diretora FBI, navodi se da je Tramp rekao: “To je zemlja s kojom bi trebalo da uđemo u rat. Imaju svu tu naftu i odmah su na našim zadnjim vratima”.\nU januaru, Bolton je izjavio: „Sada smo u razgovoru sa velikim američkim kompanijama…Za Sjedinjene Države biće ekonomski vrlo značajno ako bi američke naftne kompanije mogle zaista da investiraju i proizvedu naftne kapacitete u Venecueli”.\nJedan broj pravnih stručnjaka tvrdi da su ekonomske sankcije ovog tipa u suprotnosti sa međunarodnim pravom, uključujući Povelju UN-a i međunarodno humanitarno pravo. Čini se očiglednim da bi sankcije koje izazivaju rasprostranjenu glad, bolesti i povećan mortalitet kršile međunarodno priznata ljudska prava.\nVredi napomenuti i da Haška i Ženevska konvencija, koje su SAD potpisale, zabranjuju kolektivno kažnjavanje civila. Iako se ovi ugovori primenjuju samo u vreme rata, eksperti UN-a za ljudska prava tvrde da nije smisleno da civili imaju tu zaštitu samo u situacijama oružanog sukoba.\nSankcije takođe krše američki zakon. Svaka izvršna naredba od marta 2015. godine navodi da Sjedinjene Države pate od “nacionalnog vanrednog stanja” zbog situacije u Venecueli. Da bi se uvele sankcije, poziva se na Zakon o vanrednim okolnostima iz 1976. godine. To je isti zakon na koji se predsednik Tramp pozvao u februaru 2019. godine kada je proglasio vanrednu situaciju da bi zaobišao kongresno prisvajanje sredstava za izgradnju zida duž granice sa Meksikom.\nNaravno, sasvim je jasno da Venecuela nije stvorila nikakvu nacionalnu vanrednu situaciju za Sjedinjene Države. Izvršna naredba takođe navodi da Venecuela predstavlja “neobičajenu i izuzetnu pretnju nacionalnoj bezbednosti” Sjedinjenih Država. Ovo takođe nema nikakvu realnu osnovu. S obzirom na ove lažne izjave, nije jasno zbog čega bi trebalo da se ovaj zakon sprovodi.\nOvaj dokument ukazao je na neke od najvažnijih uticaja ekonomskih sankcija koje je američka vlada nametnula Venecueli, počev od avgusta 2017. godine. On nalazi da najveći deo uticaja ovih sankcija nije bio na vladu Venecuele, već na civilno stanovništvo.\nSankcije su smanjile unos kalorija kod stanovnika, povećale bolest i smrtnost (i za odrasle i za novorođenčad), i raselile milione Venecuelaca koji su pobegli iz zemlje kao rezultat pogoršavajuće ekonomske depresije i hiperinflacije. One su pogoršale ekonomsku krizu u Venecueli, i učinile gotovo nemogućim da se stabilizuje ekonomija, doprinoseći dalje povećanju smrtnosti. Svi ovi uticaji su nesrazmerno naneli štetu najsiromašnijim i najugroženijim Venecuelancima. Još strožije i destruktivnije od širokih ekonomskih sankcija iz avgusta 2017. godine su sankcije nametnute izvršnom naredbom predsednika Trampa od 28. januara 2019. godine i narednim naredbama ove godine; a priznavanje paralelne vlade stvorilo je čitav novi set finansijskih i trgovinskih sankcija koje su još više ograničavajuće od samih izvršnih naredbi. Smatramo da su sankcije nanele, i sve više nanose, veoma ozbiljnu štetu ljudskom životu i zdravlju, uključujući više od 40.000 smrtnih slučajeva od 2017. do 2018. godine; i da bi te sankcije odgovarale definiciji kolektivnog kažnjavanja civilnog stanovništva kako je opisano u Ženevskim i Haškim međunarodnim konvencijama, čije su SAD potpisnice. Oni su takođe protivzakonite prema međunarodnom pravu i ugovorima koje su SAD potpisale, a čini se i da krše američki zakon.\nIZVOR „Economic Sanctions as Collective Punishment: The Case of Venezuela“, by Mark Weisbrot and Jeffrey Sachs, Center for Economic and Policy Research, Washington, DC (april 2019)\nPrevod MARIO KALIK\nPrevious Previous post: Katarina Peović: ”U hrvatskoj parlamentarnoj politici nema prave opozicije”\nNext Next post: Trgovinski rat Kine i SAD i pouke za Hrvatsku\nDŽEFRI SAKS je profesor ekonomije i direktor Centra za održivi razvoj Univerziteta Kolumbija\nMARK VAJSBROT je ko-direktor Centra za ekonomska i politička istraživanja (CEPR);


Stigao novi kontigent sa 266.000 kineskih vakcina, Lončar pozvao mlade da se vakcinišu - Glas Zaječara\nHome Društvo Stigao novi kontigent sa 266.000 kineskih vakcina, Lončar pozvao mlade da se...\nNa beogradski aerodrom „Nikola Tesla“ sleteo je danas avion sa kontigentom od 266.000 kineskih vakcina Sinofarm.\nPredsednik Srbije Aleksandar Vučić objavio je nedavno na svom Instagram nalogu animaciju budućeg izgleda fabrike Sinofarm vakcina protiv korone, koja bi trebalo da bude izgradjena u Srbiji u saradnji sa partnerima iz Kine i Ujedinjenih Arapskih Emirata.\nMinistar zdavlja Zlatibor Lončar izjavio je danas da postoji problem „s odzivom mladih“ za vakcinaciju protiv korona virusa i pozvao ih da ne veruju u „rekla- kazala i izmišljitinama već naučnim studijama i dokazima da su vakcine apsolutno bezbedne“.\n„Mladi se najviše kreću i potencijalno su najveći prenosioci virusa. Vakcina ima dovoljno“, rekao je Lonačar, nakon što je prisustvovao dolasku kontigenta od 266. 000 Sinofarm vakcina, na aerodromu „Nikola Tesla“, najavivši da kroz par dana stiže još jedan veliki kontigent kineskih vakcina\nPrema njegovim rečima, „ukoliko bude pristup – epidemija može da prodje i bez mog vakcinisanja, brzo ćemo se vratiti u stanje koje nije pod kontrolom“.\n„Nije se dovoljno deklarativno zalagati da smo svi za vakcinisanje. Bez imunizacije nećemo se vratiti normalnom načinu života“, rekao je Ločar, navodeći da je sa današnjom isporukom u Srbiju stigalo oko 3,7 miliona kineskih vakcina, a ukupno je stiglo svih vrsta vakcina preko 5,5 miliona.\nGovoreći o epidemijskoj situaciji, Lončar je naveo da je četiri puta manje pregleda nego pre par nedelja, što govori da se krećemo u dobrom pravcu.\nOn je rekao i da je namera da se kovid pacijenti prebace u bolnicu u Batajnici kako bi druge bolnice prešle u nonkovid stanje i primale pacijete koji čekaju rešavanje zdravstenih problema.\nTakodje je rekao da, s obzirom da skoro na svakih par dana dolaze novi kontigenti vakcina, može izgledati da je ih lako nabaviti i da „pada sa neba“.\n„Ne bi toga bilo da nije ličnog dobrog odnosa predsednika Aleksandra Vučića sa kineskim i ruskim predsednikom. Vidite kako se druge zemlje muče da ih nabave“, istakao je Lončar.\nOna je na aerodromu „Nikola Tesla“, gde je sa ministrom zdravlja Zlatiborom Lončarom sačekala novi kontigent od 266.000 doza kineske vakcine Sinofarm, kazala da je raduje pad broja novozatraženih u Srbiji.\nPrethodni tekstDa li će „Dečiji centar” i „L. Down” ostati bez svojih prostorija u Zaječaru?\nNaredni tekst„Sport u policiji“: Akcija Sportskog saveza Srbije i Ministarstva unutrašnjih poslova održana u Zaječaru


Sajam zapošljavanja u petak, 20. aprila - YU ECO RTV\nNaslovna / Društvo / Sajam zapošljavanja u petak, 20. aprila\nSajam zapošljavanja u petak, 20. aprila\nGoran april 5, 2018\tDruštvo Napiši komentar 56 Pregledi\nNacionalna služba za zapošljavanje Filijala Subotica organizuje Sajam zapošljavanja u petak, 20. aprila 2018.godine, od 10 do 14 časova, u atrijumu hotelsko-kongresnog poslovnog centra „Galleria“.\nUkupno je do sada iskazano oko 300 slobodnih radnih mesta koja će se popuniti kako u ovom momentu, tako i u narednom periodu od šest meseci nakon održavanja sajma zapošljavanja. Tokom 2017. godine putem Sajma zapošljavanja posao je dobilo oko 400 lica. U subotičkoj Filijali su još uvek u toku pripreme za sajam, te se poslodavci mogu prijaviti za učešće na našoj manifestaciji.\nZa nezaposlena lica organizuju se obuke za Aktivno traženje posla (pisanje radne biografije, priprema za intervju sa poslodavcem i drugi saveti), kako bi se kandidati što adekvatnije predstavili poslodavcima. Nezaposlenima se preporučuje da unapred pripreme nekoliko svojih biografija (CV), da na sajmu razgovaraju sa više poslodavaca, kao i da im tokom razgovora predaju svoje već spremne biografije.\nPrethodna Zbog uskršnih praznika većina ustanova sutra i u ponedeljak neće raditi\nSledeća Svetski dan zdravlja pod sloganom „Zdravlje za sve“


Kondenzaciona mašina za sušenje veša sa toplotnom pumpom DS92ILS - Gorenje - Idealno.rs\nPočetna / Bela tehnika / Pranje i sušenje / Mašine za sušenje veša / Kondenzaciona mašina za sušenje veša sa toplotnom pumpom DS92ILS - Gorenje\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za Kondenzaciona mašina za sušenje veša sa toplotnom pumpom DS92ILS - Gorenje i izberi najbolju. Mašine za sušenje veša iz kategorije Pranje i sušenje je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda Kondenzaciona mašina za sušenje veša sa toplotnom pumpom DS92ILS - Gorenje i vidi da li ti odgovara ili pogledaj druge proizvode brenda GORENJE. Opis i tehnički podaci proizvoda Kondenzaciona mašina za sušenje veša sa toplotnom pumpom DS92ILS - Gorenje se mogu razlikovati od onih u internet prodavnici u kojoj obavljaš kupovinu. Kondenzaciona mašina za sušenje veša sa toplotnom pumpom DS92ILS - Gorenje je dostupan u prodavnici bcgroup, Cool Shop, DIjaspora.shop, DS Market, eKupi, Eurotehna, Gigatron, Gorenje, Grappolo group, Jakov Sistem, PCpractic, Tehnomanija, Tri-O, vmelektronik po ceni, koja je navedena pored svakog prodavca u meniju "Prodavnice".\nGarantne uslove za Kondenzaciona mašina za sušenje veša sa toplotnom pumpom DS92ILS - Gorenje proveri u prodavnici u kojoj nameravaš da obaviš kupovinu. Slika za Kondenzaciona mašina za sušenje veša sa toplotnom pumpom DS92ILS - Gorenje je simbolična, zato se pre kupovine u prodavnici uveri da je proizvod isti.\nKondenzaciona mašina za sušenje veša sa toplotnom pumpom Kapacitet: Velika zapremina bubnja - 9 kg Energetski razred: A++ IonTech - ispravljanje vlakana tkanine uz pomoć\n67.410,00 din + troškovi dostave\n68.690,00 din + troškovi dostave\n68.700,00 din + troškovi dostave\n68.890,00 din + troškovi dostave\n-7 %74.990,00 din\n69.990,00 din besplatna dostava\n71.490,00 din + troškovi dostave\n72.990,00 din + troškovi dostave\n74.990,00 din + troškovi dostave\n74.999,00 din + troškovi dostave\nod 55.610,00 DIN\nod 4.678,00 DIN\nod 7.489,00 DIN


Jesen bi trebalo da bude toplija i suvlja\nOd 5. do 18. oktobra toplije od proseka, sa temperaturom od 23 do 27 stepeni\nPrognostičar iz Republičkog hidrometeorološkog zavoda Branko Bijelić izjavio je da bi i jesen trebalo da bude toplija i suvlja, kao i da će biti Miholjskog leta, jer se očekuje da od 5. do 18. oktobra bude toplije od proseka, sa temperaturom od 23 do 27 stepeni.\nOn je za RTS rekao da bi srednje jesenje temperature trebalo da budu od 9 do 14 stepeni Celzijusa.\nDo 25. septembra očekuju se temperature kao i sada, od 26 do 30 stepeni. U petak na subotu se očekuje naoblačenje sa kišom, pljuskovima i grmljavinom, umerenim severozapadnim vetrom i padom temperature za sedam do devet stepeni.\nBijelić navodi da bi od 26. do 29. septembra trebalo da bude više kiše sa količinom padavina od 10 do 20 milimetara, lokalno i do 40 milimetara.\nBijelić je naveo da je proteklo leto u severnim, centralnim i zapadnim delovima Srbije bilo toplije od proseka, dok je u ostatku zemlje bilo prosečno toplo vreme. Srednja letnja količina padavina je bila iznad proseka u odnosu na višegodišni prosek padavina.\nNajviša temperatura tokom leta bila je 31. avgusta u Ćupriji od 36,9 stepeni, dok je najniža temperatura izmerena tokom jula u Kuršumliji kada je bila 4,1 stepen.\nizvor: FoNet, RTS, agencije, foto: Pexels\nevropa jesen Novi Sad srbija vojvodina


„To je licemeran potez, jer su godinama zvali državnike Srbije da dodju u Srebrenicu. Skupština Srbije je jedini parlament u regionu koji je doneo akt koji osudjuje genocid u Srebrenici, i ovo sada je jedan korak unazad. Bošnjaci treba da se odluče šta hoće“, rekao je Dačić novinarima u Beogradu.\nSa druge strane, mandatar Aleksandar Vučić smatra da predstavnice udruženja „Majke Srebrenice“ imaju pravo da ne žele prisustvo delegacije Srbije na komemoraciji žrtvama u tom gradu i da on to poštuje.\nVučić nije želeo da ulazi u razloge stava načelnika opštine Srebrenica Ćamila Durakovića tim povodom, ali je dodao da su oni u Srbiju uvek dobrodošli. „Oni su kod nas uvek dobrodošli. A i mi smo bili kod njih… Ne bih da ulazim u njihove razloge, koji mogu da budu i unutar-političke prirode“, rekao je Vučić novinarima posle sastanka sa članovima Američke privredne komore u Srbiji. Vučić je dodao da je Duraković uvek dobrodošao u Srbiju i da ga „doživljava kao prijatelja Srbije“.\nKako je za list Danas izjavio načelnik opštine Srebrenica Ćamil Duraković, porodice srebreničkih žrtava donele su takvu odluku zbog dogadjaja tokom prošlogodišnje posete premijera Srbije Aleksandra Vučića Potočarima. „To je bio pokušaj žrtava da pruže ruku i iskreno krenemo napred. Medjutim, stav je većine porodica da prisustvo negatora genocida unosi nervozu i dolazi do skandala koji zasene ono što je nama svetije od bilo čega, a to je dženaza i komemoracija za žrtve genocida“, rekao je Duraković.


(FOTO) MINISTRU STEFANOVIĆU VIDOVDANSKA NAGRADA GRADA LAZAREVCA - Informer\nMinistru unutrašnjih poslova Nebojši Stefanoviću danas je uručena Vidovdanska nagrada Gradske opštine Lazarevac za doprinos napretku opštine u svim oblastima društvenog i privrednog života, ali i podizanju bezbednosti građana na viši nivo\nStefanović je nagradu primio na svečanoj sednici opštine Lazarevac povodom obeležavanja Vidovdana, Dana opštine Lazarevac.\nMinistar je istakao da je ponosan što opština pored ozbiljnih radova koje sprovodi ne zaboravlja ljude poput dve studentkinje i komandira Vatrogasne jedice, kojima su danas uručene nagrade opštine.\n- Oni su budućnost naše zemlje, zemlje koja mora da napreduje, da se razvija, i da brine o ljudima koji su potencijal - podvukao je Stefanović.\nStefanović je ukazao da se ne sme zaboraviti nijedna opština, jer je pođednako bitan razvoj svake opštine.\nOn je dodao da je ministarstvo na čijem je čelu pomoglo Lazarevcu, ali da je prevashodno opština uložila ogroman napor da dovede investitore.\nGrađanima Lazarevca poručio je da će nastaviti da rade na boljoj bezbednosti, a da će se izgradnjom vatrogasne i policijske stanice stvoriti novi uslovi za rad pripadnika tih službi.\nMinistar je rekao da će finansijski deo nagrade nameniti deci stradalih pripadnika MUP-a i poručio da se nada da će u narednom periodu imati priliku da vidi još mladih i talentovanih ljudi koji šire slavu Lazrevca i predstavljaju Srbiju.\nNebojša Stefanović Lazarevac nagrada Vidovdanska nagrada\nSTEFANOVIĆ nagradio šest hrabrih policajaca!\nSTEFANOVIĆ: Okosnica naše politike briga o ljudima!\nPRIZNANJE OCU DAVIDU: Episkop kruševačke eparhije dobitnik Vidovdanske nagrade\n(VIDEO) SKANDAL! Tomović se sinoć uključio u emisiju, psovao Miljanino dete: JE*AĆU I TEBE I MAJKU I SINA!


Došlo vreme da se primeni znanje stečeno na prošlim izborima - Kosovo 2.0\nDošlo vreme da se primeni znanje stečeno na prošlim izborima\nPiše Albert Krasniqi\t- 21.12.2017\nIzborne reforme kao nužnost za razvoj demokratije\nOdabir izbornog sistema je jedna od najbitnijih odluka koju jedna država može da donese. Izborni sistemi utiču na način na koji se stranke ponašaju, način na koji se vodi kampanja i odnos koji političke partije imaju sa biračima.\nOtkako su prvi izbori organizovani u posleratnom Kosovu 2000., raznorazni i brojni izbori su održani, uključujući lokalne, parlamentarne, redovne i vanredne — biranje i ponovljeno biranje. Svi ovi izbori su poslužili prepoznavanju manjkavosti i mogu da pomognu u pronalaženju alternativa za izborni sistem kome težimo kao država. Izborni sistemi se, bez ikakve sumnje, moraju razmatrati stalno, a kako bi se videlo da li odgovaraju zahtevima društva i razvoju situacije u društvu.\nPreko izbornih reformi, političke partije pokušavaju da steknu veću vlast od one koju im obezbedi biračko telo ili pokušavaju da podriju moć svojih političkih protivnika.\nRanije je pokušavano da se promeni kosovski izborni sistem. Prelazak na otvorene liste kandidata za odbornike i biranje gradonačelnika glasovima građana, umesto u skupštinama opštine, može se smatrati velikim postignućem. Lideri političkih partija, pod pritiskom civilnog društva i međunarodnih institucija, pokazali su se vrlo otvorenim, jer su prihvatili nove promene kojima im je oduzet deo kontrole nad time ko će biti izabran za odbornika, a ko za gradonačelnika.\nDo zastoja je došlo 2011. godine, kada su planirane ambicioznije izborne reforme. Ovo je posledica toga što se izborne reforme nikada nisu smatrale neophodnošću koju treba ispuniti radi poboljšanja organizacionih aspekata izbora ili bolje zastupljenosti građana.\nIzborne reforme u prošlosti korišćene su kako bi se izbegla politička kriza, kao što je ona iz 2011., zbog koje je Atifete Jahjaga postala predsednica kao kandidatkinja koalicije PDK-LDK-AKR. Drugi primer jeste onaj kada je predsednik Tači pokrenuo reforme kako bi se odgodili izbori, pravdajući se da se izbori ne mogu održati bez sprovođenja ovih reformi. U stvarnosti, izbori su stalno održavani onda kada su oni bili potrebni liderima stranaka ili kada su ih ovi hteli.\nMnogi elementi izbornog sistema su više političke nego tehničke prirode. Preko izbornih reformi, političke partije pokušavaju da steknu veću vlast od one koju im obezbedi biračko telo ili pokušavaju da podriju moć svojih političkih protivnika.\nPraksa džerimanderinga koristi se da bi se postavile granice u izbornim zonama, kroz koje partije pokušavaju da dobiju političku prednost jedna nad drugom. Kako bi se izbegao ovakav scenario, bitno je imati društveni konsenzus po pitanju toga koje su promene potrebne i da bi se obuhvatile sve političke snage i etničke grupe.\nKoja pitanja bi trebalo da se reše izbornim reformama?\nUslovno glasanje predstavlja priliku koja se nudi biračima koji ne pronađu svoje ime na izbornim listama na dan glasanja, uglavnom u posleratnim državama koje imaju viši broj interno raseljenih osoba. Sedamnaest godina posle rata na Kosovu, broj interno raseljenih osoba je mali i biračka mesta se mogu promeniti brzo i lako.\nUslovno glasanje više nije potrebno, jer predstavlja priliku za manipulaciju, odgađa proces proglašavanja rezultata i predstavlja veliku prepreku u procesu organizovanja.\nGlasanje iz inostranstva omogućuje građanima s pravom glasa, a koji nisu prisutni u zemlji na dan glasanja, da ostvare svoje pravo. Kosovo je jedna od 115 država koja ima zakonske odredbe koje omogućuju njihovim državljanima da glasaju iz inostranstva. Države primenjuju različite oblike glasanja iz inostranstva, u zavisnosti od pojedinačnih specifikacija i troškova.\nGlasanje lično, koje se organizuje u diplomatskim misijama ili na specijalnim lokacijama, predstavlja najzastupljeniji metod glasanja iz inostranstva (49,5 odsto). Ova vrsta glasanja može se primeniti na Kosovo da bi se zamenio metod glasanja poštom, imajući u vidu da je reč o bezbednijem metodu koji ne odgađa proces brojanja glasova.\nPredsednici opština se biraju na četvorogodišnje mandate. Ali, ako gradonačelnik ne završi svoj mandat, novi izbori se održavaju. Međutim, novoizabrani gradonačelnik se i dalje vezuje za mandat skupštine opštine. Kako bi se izbegli ovi nepotrebni dodatni izbori, izbore za predsednika opština bi trebalo sprovesti istovremeno sa izborima sa odbornike koji bi mogli da istupe ukoliko gradonačelnik ne kompletira svoj mandat.\nTakođe, ako postoji dogovor da se otkaže drugi krug izbora za predsednika opštine, onda bi bolje rešenje bilo da se primeni alternativno glasanje, ograničeno na tri preferencije. Birači mogu da se izjasne o svojim preferencijama za drugog i trećeg kandidata u slučaju da njihov prvi izbor ne dobije potrebnu većinu glasova.\nKljučno je pojasniti određene ustavne odredbe u vezi sa izborima predsedavajućih skupštinama. Politički sistem je dezorijentisan tumačenjem Ustavnog suda kojim se političkoj partiji ili koaliciji sa najviše glasova daje jedinstveno pravo da predloži kandidata za predsedavajućeg skupštinom.\nZbog toga je dolazilo do zastoja. Pravo da bude nominovan za kandidata bi trebalo da pripadne svakom odborniku koji uspe da dobije podršku dve trećine odbornika. Tako bi se stvorilo još više alternativa, izbegli bi se zastoji i, što je najvažnije, stvorila situacija u kojoj partije više ne formiraju predizborne koalicije samo da bi dobile položaj na vrhu.\nDizajn glasačkih listića je, takođe, problematičan, jer se na njima nalazi dosta sadržaja i sami glasački listići su konfuzni, zbog čega bismo mogli da imamo više nevažećih listića i što bi moglo da zbuni birače. Ovo se desilo u Palm Biču, Florida, 2000. godine, kada su glasački listići “leptiri” zbunili starije birače koji su greškom glasali za Peta Bjukenena, umesto za Ala Gora.\nNa Kosovu je bilo sličnih slučajeva. Kandidati koji imaju isti broj kao njihova partija češće pobeđuju. Rešenje ovog problema moglo bi da leži u tome da se brojevi od 1 do 110 koriste za kandidate, a onda da se brojevi od 111 nagore koriste za stranke, kako nijedan kandidat ne bi imao isti broj kao partija.\nPored toga, dizajn glasačkih listića uticao je na porast broja nevažećih glasova koji su dostigli osam odsto. Tokom revizije glasačkih listića koju je sprovela Centralna izborna komisija na parlamentarnim izborima 2017, ispostavilo se da je 45,83 odsto nevažećih listića bilo zbog toga što su birači birali kandidata, a ne političku partiju. Na ovo utiče i činjenica da kandidati agresivno biračima nameću svoje lične brojeve, a da pritom ne objasne da birači prvo moraju da izaberu političku partiju.\nGodina 2017. bila je izborna godina za Kosovo. Održali smo parlamentarne izbore u junu i onda lokalne izbore u oktobru i novembru. Takođe, ponovljeno glasanje je održano u Istoku decembra. Četiri izbora u jednoj godini dosta toga govori o onome što je disfunkcionalno u našem aktuelnom izbornom sistemu i šta moramo da zadržimo.\nOve lekcije su nam sasvim sveže, pa bi 2018. trebalo da bude godina izbornih reformi. Demokratiju u državi možemo da unapredimo izborom odgovornih, umnih i energičnih političara koji bi nas predstavljali. Da bismo ovo postigli, potreban nam je adekvatan sistem koji greške svodi na minimum.\nO autoru/ki Albert Krasniqi (Aljbert Krasnići) je istraživač Kosovskog demokratskog instituta i ima desetogodišnje iskustvo u radu na projektima u vezi sa demokratizacijom političkih partija, povećavanjem kapaciteta parlamenta i nadgledanjem izbora. Aljbert je glavni sekretar „Demokratije u akciji“, koalicije sastavljene od mnogih nevladinih organizacija koje nadgledaju izbore na Kosovu. Član je Odbora za izborne reforme koji su osnovali Skupština Kosova i Predsedništvo. Objavio je mnoge analize i istraživačke radove na ovu temu.\nProtest protiv klimatskih promena usred nedelje ekoloških...\nBorders before life, by Artan Sadiku\n„MISLIM NA TEBE“: KOLEKTIVNO ISCELJENJE SUKNJI


Australijanac uvodi "ћ" u engleski jezik!\nAustralijanac Pol Matis smislio je kako da se određeni član u engleskom jeziku piše kraće, zbog uštede vremena i prostora na papiru ili na ekranu - umesto “the”, bolje je da napišemo samo...\nŠid: Dok su Rusini slavili, vandali im preškrabali table\nNa ulazu i na izlazu iz naselja Bikić Do u opštini Šid sprejom su išarani višejezični saobraćajni znaci sa nazivom naseljenog mesta i na rusinskom jeziku.\nVeć nedelju dana autobusi u Novom Sadu imaju isključivo ćirilične displeje na kojima je prikazan pravac, ali se bura zbog "ćirilizacije" grada ne stišava. Kancelarija pokrajinskog ombudsmana je...\nLSV: Ravnopravnost za ćirilicu i latinicu\nLiga socijaldemokrata Vojvodine (LSV) zatražila je danas da se u Novom Sadu vrati ravnopravna upotreba latiničnog i ćiriličnog pisma, kao što je to bila praksa prethodnih godina.\nSmenjuju direktora Kulturnog centra Novog Sada zbog table na latinici\nSrna, Trojka rs 39 komentara\n"Ko piše latinicom nije Srbin"\nNjegovo preosveštenstvo vladika zvorničko-tuzlanski Vasilije apelovao je na Srbe da čuvaju ćirilicu i uče iz slavne srpske istorije naših predaka, prenosi Srna.\nKako je Banjalučanin "zeznuo" sarajevskog konduktera i policajca\nPre nekoliko dana jedan Banjalučanin je u Sarajevu "preveo žedne preko vode" kontrolore u tramvaju. Koristeći administrativne zavrzlame i činjenicu da se "služi" isključivo ćirilicom, koja je...\nU BiH diskriminišu ćirilicu\nU Federaciji BiH ne dozvoljavaju da na ličnim kartama budu oba pisma, ćirilica i latinica. Napad na pismo i jezik je borba protiv srpskog naroda, tvrde u Republici Srpskoj.\nVestionline, 24sata.info 1 komentar\nABA: Bez ćirilice na Zvezdinim dresovima\nKošarkaši Crvene zvezde sezonu u ABA ligi startovali su u dresovima na kojim su im prezimena bila ispisana ćirilicom, ali to je bilo kratkog daha, jer je prema rečima predsednika crveno-belih...


Studenti izašli na ulice, ipak ostaju u domovima - Magazin Student\n2 јула, 20202 јула, 2020\nNakon gostovanja predsednika Srbije Aleksandara Vučića povodom novih mera protiv COVID-19 epidemije, na izjavu da se od sutra zatvaraju svi studentski domovi u Beogradu, student su izašli na ulice i iskazali svoje nezadovoljstvo posle čega kako se saznajemo studenti ipak ostaju u domovima.\nPored zatvaranja studentskih domova u period od naredne dve nedelje, uvedene su i zabrane okupljanja veća od 500 ljudi na otvorenom i 100 ljudi u zatvorenom prostoru.\nNoćni klubovi će biti zatvoreni u narednom periodu u trajanju od dve nedelje od 23:00h do 07:00h, takođe i ugostiteljski objekti koji nemaju baštu, tj mogućnost rada na otvorenom prostoru biće zatvoreni u ovom periodu.\nOd ponedeljka 6. jula će biti naplaćivane kazne za nenošenje maski u tržnim centrima i gradskom prevozu.\nPo rečima predsednika Republike Srbije: ukoliko bude potrebno mere protiv koronavirusa će biti pooštrene ukoliko novo uvedene mere ne budu dala zadovoljavajuće rezultate.\nU narednom periodu očekujemo više informacija od uprave Univerziteta u Beogradu, kao i od Studentskog parlamenta Univerziteta u Beogradu.\nČitajte i pratite Magazin Student za više informacija.


petak, 30 jul 2021 12:58\nOpština Herceg Novi učestvovaće na Svjetskoj izložbi "Expo 2020 Dubai", koja će biti održana u periodu od 1. oktobra 2021. do 31. marta 2022. godine, pod krovnom temom „Povezivanje umova, stvaranje budućnosti“ i koja obuhvata tri podteme: Mogućnost, Mobilnost i Održivost. Organizator Expo-a najavljuje da će privući preko 25 miliona posjetilaca, uz očekivanje da 20% od ukupnog broja posjetilaca budu direktni predstavnici biznis sektora.\nFokus našeg predstavljanja na najvećoj svjetskoj izložbi biće turizam i investicije. Turistička ponuda našeg grada, zajedno sa ponudom Instituta „Dr. Simo Milošević“, biće prezentovana u toku cijelog trajanja izložbe. “Expo 2020 Dubai” će biti prilika za iniciranje i realizaciju novih projekata i investicionih veza, čime će se ekonomska slika našeg grada dodatno poboljšati.


Šta se dešava, ostaje li Srbija bez Bobija? - Sportske.net\nŠta se dešava, ostaje li Srbija bez Bobija?\nIz dana u dan je sve neizvesnije učešće Bobana Marjanovića na Evropskom prvenstvu, u dresu reprezentacije Srbije.\nPravi šok je početkom nedelje izazvala vest da reprezentativac Srbije i jedan od naših najvećih aduta uoči predstojećeg Evropskog prvenstva Boban Marjanović mora hitno da otputuje u Ameriku, na dodatne preglede, a posle vsti da je navodno igrao povređen tokom finalne serije plej-ofa domaće Superlige.\nS obzirom da je sve počelo od jedne izjave pomoćnog trenera Crvene zvezde Velibora Radovića inostraanim medijima na tu temu, usledila je i žestoka reakcija selektora Saše Đorđevića, koji je u svom saopštenju povodom novonastale situacije konstatovao i kako sve ovo ''nije slučajno''.\nRadović je uzvratio kontraargumentima, tvrdeći da je samo pogrešno interpretiran i tu se ta polemika (bar za sada) okončala, ali ono što je usledilo posle, razlog je za još veću zabrinutost.\nNaime, odmah po dolasku u SAD, Marjanović je obavio preliminarne preglede, na kojima mu je ustanovljeno postojanje otoka na stopalu, pa mu je do obavljanja detaljnih pregleda u utorak stavljena ''čizma'', kako otok ne bi još porastao.\nDakle, u utorak bi trebalo da bude poznato mnogo više detalja, ali se postavlja pitanje kako taj otok nije primećen od strane naših lekara u reprezentaciji, jer, podsetićemo, i selektor Đorđević je tvrdio kako je sa Bobijem sve u redu.\n''Pokrenuta je lavina, iako je Boban Marjanović dobro i nema nikakvih zdravstvenih problema. To su pokazali lekarski pregledi u Milanu koje su nadgledali doktori San Antonija i posle kojih je potpisao profesionalni ugovor.\nTakođe, Bobana je pregledala naša medicinska komisija na čelu sa doktorom Radovanovićem napravivši od skenera do magnetne rezonance sve moguće preglede na kojima su svi rezultati bili negativni'', rekao je tada Đorđević.\nI otkud sada otok, verovatno nikome nije jasno. Ali, u svakom slučaju, to nikako nije dobar znak kad je u pitanju Bobijevo učešće na Evrbasketu...


Novo istraživanje javnog mnjenja u Srbiji: KAD BI IZBORI BILI U NEDELJU – Televizija srpske dijaspore\nNovo istraživanje javnog mnjenja u Srbiji: KAD BI IZBORI BILI U NEDELJU\nKada je reč o rejtinzima političkih organizacija, u poslednjih mesec dana nije bilo većih promena, bar kada je reč o republičkom nivou. Naprednjaci, kako pokazuje spomenuto istraživanje, i dalje imaju natpolovičnu većinu. Socijalistička partija Srbije osvojila bi 9,4 odsto glasova, SSP Dragana Đilasa 5,4, koalicija DSS/POKS 4,3, dok bi Dosta je bilo imao 3,4 odsto. Na vratima Skupštine zaglavili bi se Srpska stranka Zavetnici i Narodna stranka Vuka Jeremića, sa 2,9 odnosno 2,7 procenata glasova.\nDirektor agencije Faktor plus Vladimir Pejić potvrđuje da nema većih promena.\n– Deluje i da su se opozicione stranke pomirile sa sudbinom na parlamentarnim izborima, to se vidi iz načina komunikacije i strategije, a ne vidim ni neku naročitu ambiciju. Pošto mesto u parlamentu znači i finansije za izdržavanje političkih stranaka, videćemo hoće li pojačati kampanju i angažman u narednim mesecima – ističe Pejić za “Blic”.\nOn navodi da je slična situacija i sa predsedničkim izborima.\nDemokratska stranka trenutno je na 1,9 odsto, Savez zelenih na 1,8, Pokret slobodnih građana i Dveri imali bi po 1,5 odsto, Srpska radikalna stranka 1,4. Drugi ekološki pokreti mogli bi da računaju na 3 procenta glasova ukupno, Jedinstvena Srbija na 1 procenat, dok je 1,5 odsto ispitanika odgovorio da bi glasao za “neku drugu opciju”.\nIstraživanje u glavnom gradu pokazuje nešto drugačije procente. Naprednjaci bi na beogradskim izborima osvojili 44,3 odsto glasova, SSP Dragana Đilasa 9,7 odsto, Socijalistička partija Srbije 7, dok bi Inicijativa Ne davimo Beograd uzela 6,4 procenta glasova.\nZa Dosta je bilo u Beogradu bi glasalo 3,9 odsto ispitanika, koalicija DSS/POKS uzela bi 3,1 odsto, Narodna stranka mogla bi da računa na 2,9 odsto, Savez zelenih 2,7, Zavetnici 2,5, DS 2,4 odsto, a PSG 2. Za Dveri bi glasalo 1,3 procenta glasača, za radikale 1,1 odsto, dok čak 10,7 odsto kaže da bi glas dalo nekoj drugoj opciji.\nPejić ističe da se na nivou grada već prave blokovske podele. Naprednjaci i socijalisti će, kaže, ići u koaliciji, videćemo samo da li predizbornoj ili postizbornoj. S druge strane, okuplja se i drugi blok predvođen Draganom Đilasom i Vukom Jeremićem.\n– Opozicija nije samo heterogena kada je reč o akterima, već je tako i sa njihovim biračkim telom. Nije dovoljno samo da se matematički saberu, već moraju da usaglase politike i kristališu stavove bar oko ključnih pitanja kako bi to i glasači prihvatili – navodi Pejić.\nOn ističe da je vezivno tkivo i glavni motiv opozicije rušenje Vučića, što može da dovede do dobrog rezultata, ali ne i do pobede.\n– Na gradskim izborima je lakše jer tu nemate Kosovo, NATO ili Rio Tinto, ali minimum dogovora mora da postoji, kako nečije glasače od ovih opcija ne bi oterali. Pored toga, za pobedu moraju da aktiviraju sve svoje, apstinente, ali i ozbiljno da uđu u biračko telo naprednjaka – kaže Pejić.\nNa pitanje da li isto glasate na predsedničkim, parlamentarnim i gradskim izborima, potvrdno je odgovorilo 75 procenata ispitanika, 16 odsto je odgovorilo odrično, dok 9 odsto nema stav po tom pitanju.\n– Problem za opoziciju jeste da objedini sve izbore. Ukoliko Aleksandar Vučić bude kandidat, što je najverovatnija opcija, on će mnogo doneti i listi SNS. U slučaju kada bi neko drugi bio kandidat, što je malo verovatno, sve bi se iz korena promenilo. Ne samo na predsedničkim, već i na parlamentarnim i gradskim izborima – zaključuje Pejić.\nNa pitanje da li misle da će sve opozicione stranke izaći na predsedničke, parlamentarne i gradske izbore, potvrdno je odgovorilo 44 odsto ispitanika, 20 procenata smatra da će sve stranke opozicije izaći samo u Beogradu. Odrično je odgovorilo 7 procenata, a 16 odsto smatra da neće, ali ostavlja mogućnost da se ipak predomisle. Njih 13 odsto nema stav.\n– Čekamo konačnu odluku svih aktera opozicije, zanimljivo je da 20 procenata ispitanika misli da će opozicione stranke izaći samo u Beogradu – ističe on.